व्यापार | Anjoria's Weblog\nTag Archives: व्यापार\nPosted on दिसम्बर 31, 2011 by Anjoria\n(शुक, 30 दिसंबर)\nराज्यसभा में लोकपाल विधेयक पर वोट ना करवलसि सरकार काहे कि ओकरा लगे बहुमत ना रहुवे. ओकर सहयोगी तृणमूल संशोधन पर मतदान करवावे खातिर डाँड़ कस लिहले रहुवे जबकि बहरी से सहायता देबे वाला बसपा, सपा, राजद वगैरह विधेयक के ओह प्रावधान का खिलाफ रहले जवना में राज्य में लोकायुक्त के नियुक्ति जरूरी बना दिहल गइल बा. दोसरे आरक्षण का मुद्दा पर दू गो सरकारी सांसदन के विचार अलग अलग रहल जवना से कि मतिभ्रम पसरल. भाजपा सरकार के आलोचना करत कहलसि कि वोट से भागे वाली सरकार के कवनो नैतिक अधिकार नइखे कि ऊ एको मिनट सत्ता में रहे आ ओकरा इस्तीफा दे देबे के चाहीं. राज्यसभा में बहस के सबसे खास बात रहल कि सरकार के दू गो बड़का, बरियार आ बूढ़ सांसद, प्रणव मुखर्जी आ मनमोहन सिंह, एह बहस से अलग रहले आ सब कुछ नारायण सामी आ पवन कुमार बंसल पर छोड़ दिहल रहे. अब कांग्रेस आ भाजपा में एकर दोष एक दोसरा पर थोपे के होड़ लागल बा. जबकि हमेशा का तरह अबही ले सोनिया आ राहुल गाँधी के मुँह नइखे खुलल.\nलोकपाल विधेयक अब कवनो सूरत में पाँच राज्यन में होखे वाला विधानसभा चुनाव से पहिले पारित ना हो सके आ टीम अन्ना एह बात के दोष सरकार पर डालत फेर दोहरवले बिया कि ऊ एह चुनाव में कांग्रेस का खिलाफ प्रचार करी. कांग्रेस के सगरी योजना ओकर सहयोगी दल फेल करा दिहले आ ऊ एह बाति के बड़ाई ना करा सके कि ऊ लोकपाल विधेयक पारित करा लिहलसि. लोकसभा में अपना बहुमत का बल पर हेंकड़ी देखावे वाला नेता राज्यसभा में आपन अल्पमत देखि के दुम दबा लिहले बाड़े.\nदक्खिन भारत में आइल चक्रवाती समुद्री तूफान ठाने का चलते बहुते बरबादी भइल बा. कुड्डालोर व पुड्डुचेरी के तटीय इलाकन में जमीन धँसला के खबर बा.\nदक्खिन कश्मीर के पुलवामा जिला में शुक का दिने बीएसएफ के एगो सीनियर जवान अपना जूनियर के गोली मार के हत्या कर दिहलसि.\nजयललिता शुक का दिने कहली कि अगिला प्रधानमंत्री के बनी एकर फैसला उनुकर पार्टी करी. ऊ अपना कार्यकर्ता लोग के संसदीय चुनाव के तइयारी में अबहिये से लाग जाये के कहली.\nगोवा के पर्यटन मंत्री रहल आ राष्ट्रवादी कांग्रेस पार्टी के विधायक फ्रांसिसको पचेको शुक का दिने अपना विधायकी का साथही पार्टीओ से इस्तीफा दे दिहलन. पचेको के कहना बा कि कांग्रेस-राकांपा गठबंधन गैरकानूनी खनन, भठियरपन आ ड्रग माफिया पर रोक लगावे में नाकाम रहल बा.\nरक्षा मंत्रालय शुक का दिने सेना प्रमुख जनरल वी.के. सिंह के जनम तिथि में बदलाव करे से इंकार कर दिहलसि. अब उनुका अगिला साल 31 मई के रिटायर हो जाये के पड़ी.\nअस्पताल में भर्ती एएमआरआई के निदेशक के जमानत ना मिलल. एएमआरआई में लागल आग का चलते चौरानबे लोग के जान चल गइल रहे.\nजम्मू कश्मीर के मुख्य मंत्री उमर अब्दुल्ला अपना ट्विट में कहले बाड़न कि ऊ उमेद करत बाड़े कि अन्ना हमेशा खातिर आपन अनशन टार दिहले होइहे.\nकर्नाटक भाजपा में अन्दरुनी कलह बढ़ल जात बा आ लागत बा कि हालात सम्हारे खातिर पार्टी के केन्द्रीय नेतृत्व के दखल देबे के पड़ी.\nकेरल के लोकायुक्त पहिले के वाममोर्चा सरकार के झटका देत बियफे का दिने केरल विश्वविद्यालय में साल 2008 में सहायक श्रेणी के पद पर भइल सगरी नियुक्ति रद्द कर देबे के कह दिहलसि.\nऑल इंडिया अन्ना दविड़ मुनेत्र कड़गम के महापरिषद आ कार्यकारिणी समिति के बइठक चेन्नई में शुक का दिने होखी.\nभारत पाकिस्तान से आपन परमाणु सिद्धांत घोषित करे के कहलसि काहे कि पाकिस्तान के परमाणु शस्त्रागार का बारे में पूरा दुनिया चिंतित बिया.\nपंजाब के मोहाली, लुधियाना, पटियाला, खन्ना, जागरां, बरनाला, राजपुरा आ होशियारपुर से एह हफ्ता पांच करोड़ रुपिया के नकदी कइल गइल. जनवरी में एहिजा विधानसभा चुनाव होखे वाला बा.\nभारत के मदन लाल पाकिस्तान के इस्लामाबाद में आयोजित दुसरा शहीद बेनजीर भुट्टो अंतर्राष्ट्रीय मुक्केबाजी टूर्नामेंट में कांस्य पदक जीत लिहले.\nराज्यसभा में बियफे का दिने लोकपाल विधेयक पर चरचा का दौरान भाजपा सांसर रामजेठमलानी बतवलन कि साल 1991 में स्विस बैंक में करिया धन राखे वाला चौदह लोग का सूची में तब के प्रधानोमंत्री के नाम रहल. उनुका उ कहला पर देर ले हंगामा भइल.\nबियफे का दिने लोकसभा आ राज्यसभा अनिश्चित काल ले स्थगित करत शीतकालीन सत्र के समापन कर दिहल गइल.\nजम्मू कश्मीर के मुख्यमंत्री उमर अब्दुल्ला संसद में लोकपाल विधेयक पर चर्चा के दौरान भारतीय जनता पार्टी (भाजपा) के तेवर के बड़ाई कइले बाड़े.\nआईएसआई प्रमुख जनरल शूजा पशा चुपेचोरी कतर के दौरा कइले जहाँ अमेरिका के सेंट्रल कमांड के इलाकाई मुख्यालयो बा.\nरूस के उत्तरी शहर मुरानमनस्क के एगो शिपयार्ड में बियफे का दिने एगो परमाणु क्षमता वाली पनडुब्बी में आग लाग गइल.\nपाकिस्तान के पंजाब प्रांत के मुख्यमंत्री रहल दोस्त मोहम्मद खोसा पर अपना बीबी आ अभिनेत्री सपना के अपहरण के आरोप में मामला दर्ज कइल गइल बा.\nतुर्की में एगो इमाम कहले कि सांता क्लॉज बेईमान हउवें काहे कि ऊ दरवाजा का बदले चिमनी से भीतर आवेलें. सांता से सावधान रहला के जरूरत बा.\nसरकार बजट सत्र के दिन तय करे खातिर निर्वाचन आयोग से सलाह करी.\nसबेरे तेजी का साथ खुलल शेयर बाजार शुक का दिने सेंसेक्स में 89 अंक के गिरावट लिहले बंद भइल.\nसीएनजी के दाम2रुपिया हर किलो पर बढ़ गइल जवन शुक का अधरतिया से लागू हो जाई.\nशुक का दिने सेंसेक्स 320 अंक के बढ़त का साथे खुलल बा.\nमलेशिया के तेल कम्पनी पेट्रोनास के सहायक कम्पनी पेट्रोनास पावर जीएमआर एनर्जी (सिंगापुर) में 30 फीसदी हिस्सेदारी लेबे खातिर 3.84 करोड़ डॉलर (पांच करोड़ सिंगापुर डॉलर) के भुगतान कर दिहलसि.\nबैंक ऑफ इंडिया अगिला साल से प्रवासी भारतीयन के खाता पर नौ फीसदी ब्याज दी.\nएसोचैम माँग कइलसि कि विमान ईंधन पर से बिक्री कर घटावल जाव आ घरेलू विमानन कम्पनियन में विदेशी विमानन कम्पनियों के निवेश करे के अनुमति दिहल जाव.\nस्वीडन के कंपनी वोल्वो देश में 400 करोड़ रुपिया के निवेश करी.\nदेश के रियल्टी उद्योग खातिर साल 2011 निराश करे वाला रहल. डेवलपर, खरीददार आ निवेशक सभे परेशानी झेलल.\nखाद्य महंगाई सतरह दिसंबर के खतम हफ्ता में पिछला6साल के सबले निचला स्तर पर रहल.\nबियफे का दिने शेयर बाजार में गिरावट रहल आ सेंसेक्स 184 अंक नीचे बंद भइल.\nताप विद्युत उत्पादक कम्पनी एनटीपीसी बियफे का दिने देश में दू गो बिजली परियोजना में 183.4659 अरब रुपिया के निवेश के योजना मंजूर कइलसि.\nअगिला महीना मकाऊ में होखे जा रहल “जी सिने अवार्ड” में सलमान खान आ शाहरूख खान सर्वश्रेष्ठ पुरूष अभिनेता के ट्रॉफी का दौड़ में सबले आगा चलत बा.\nबिग बॉस5में यामामोतोयामा ए. के. ए यामा अतिथि भूमिका में नजर अइहें.\nएमपी-3 प्लेयर अउर आईपॉड पर तेज संगीत सुनल रउआ के बहिर बना सकेला. सावधान.\nसमाजसेवी अन्ना हजारे के खराब तबियत का चलते डॉक्टर उनुका के एक हफ्ता आराम करे के कहले बाड़े.\nजम्मू कश्मीर के युवा फिल्मकार अली इमरान कुरैशी घाटी में फिलिमन के मजूबती से समर्थन कइले. कहले कि एहसे कला आ संस्कृति के बढ़न्ती होई.\nमरहूम नवाब मंसूर अली खां पटौदी के पत्नी आ बीतल दौर के मशहूर अभिनेत्री शर्मिला टैगोर कहले बाड़ी कि उनुका बेटा आ फिल्म सितारा सैफ अली खां का माथ पर जल्दिये सेहरा बन्हाई.\nनसीरुद्दीन शाह के कहना बा कि विद्या बालन से बाकी अभिनेत्री जरतवाही राखेली.\nदू जनवरी से सिडनी मैदान में होखे वाला टेस्ट मैच ओह मैदान के सौंवा टेस्ट होखी. लोग सोचत बा कि का अइसन सुखद संजोग बनी कि सचिनो आपन सउवाँ शतक एही टेस्ट में लगा पइहें ?\nढाका प्रीमियर लीग में खेले के फैसला कइले पाकिस्तानी खिलाड़ी शोएब मलिक.\nश्रीलंका से दूसरका टेस्ट मैच हरला से निराश दक्खिन अफ्रीक क्रिकेट कप्तान ग्रीम स्मिथ मानत बाड़े कि श्रीलंकाई टीम उनुका टीम के हर इलाका में पछाड़ दिहलसि.\nबिग बैश लीग में पर्थ स्कॉचर्स ब्रिस्बेन हीट टीम के 10 रन से हरवलसि.\nसिडनी में4गो तेज गेंदबाज उतारी आस्ट्रेलिया\nओलम्पिक का दौरान लंदन के ‘किलेबंदी’ ना कइल जाई. कहले आयोजन समिति के प्रमुख सबास्टियन कोए.\nमेलबर्न टेस्ट में घटिया बल्लेबाजी का चलते भारत 122 रन से हार गइल.\nखेल, देश-दुनिया, मनोरंजन, व्यापार, Uncategorized में प्रकाशित किया गया | Tagged खबर, खेल, दुनिया, देश, मनोरंजन, व्यापार\t| Leaveareply\nPosted on दिसम्बर 29, 2011 by Anjoria\n(बुध, 28 दिसंबर)\nसीबीआई आपन फाइनल रिपोर्ट में कहले बा कि स्वामी निगमानंद के जहर दे के मारे के कवनो सबूत नइखे मिलल आ ऊ अपना अनशन का चलते मरले.\nप्रधानमंत्री अन्ना के नाम लिहले बिना कहले बाड़न कि लोकपाल पर संसद के फैसला के सम्मान करे सभही.\nअन्ना हजारे खराब तबियत का चलते आपन अनशन तूड़ दिहले बाकिर कहलन कि भठियरपन का खिलाफ उनुकर लड़ाई जारी रही आ पाँच गो राज्यन में होखे वाला विधानसभा चुनाव में ऊ कांग्रेस का खिलाफ प्रचार करीहें. पहिला जनवरी से होखे वाला जेल भरो अभियानो टार दिहल गइल बा. अबकी अन्ना के अनशन ले के मुंबई भा रामलीला मैदान में कवनो जन उत्साह ना लउकल.\nपंजाब में कई जगहा से लावारिस मिलल 3.5 करोड़ रुपिया नगदी जब्त कइल गइल. बतावल जात बा कि 30 जनवरी के होखे वाला विधानसभा चुनाव में बाँटे खातिर एह रुपियन के इस्तेमाल होखे वाला रहुवे.\nभारतीय जनता पार्टी के अध्यक्ष सूर्य प्रताप शाही बुध का दिने कहलन कि मायावती अपना मंत्रियन का साथे मिल के राज्य के योजना बना के लूटले बाड़ी.\nलोकपाल के संवैधानिक दर्जा देबे वाला विधेयक संसद में पारित ना भइला खातिर कांग्रेस भाजपा पर दोष लगावत बिया जबकि भाजपा के कहना बा कि विधेयक कांग्रेस का अपना लापरवाही का चलते ना पारित हो पावल. ई विधेयक राहुल गाँधी के प्रतिष्ठा के प्रश्न बन गइल रहे आ जब पारित ना हो पावल तवना घरी राहुल के चेहरा देखे लायक रहे. लागल कि उनुका ठकुआ मार दिहले बा. कांग्रेस के तेरह गो सांसद ओह समय गैरहाजिर रहले.\nअहमदाबाद में साल 2008 के सिलसिलेवार बम विस्फोटन के आरोपी अभियुक्त के अम्बेदकर नगर जिला में यूपी एटीएस गिरफ्तार कर लिहलसि.\nलोकपाल के मुद्दा पर भाजपा के रुख के समर्थन कइलसि माकपा. कहलसि कि विधेयक ना पारित होखे खातिर विपक्ष जिम्मेवार नइखे.\nराज्यसभा की कार्यवाही मंगल का दिने टार देबे के पड़ल काहे कि विपक्ष लोकपाल विधेयक पर चरचा चाहत रहे आ सरकार चाहत रहे ह्विसलब्लोअर विधेयक पर चरचा.\nभारत का साथे असैन्य परमाणु वार्ता में भइल प्रगति के स्वागत कइले जापान के प्रधानमंत्री योशिहिको नोडा.\nराज्यसभा में बियफे का दिने पेश होई लोकपाल विधेयक. राज्यसभा में सरकार अल्पमत में बिया.\nअरविंद केजरीवाल संसद से पारित लोकपाल विधेयक के जनतंत्र खातिर खतरा बतवले बाड़े.\nलोकसभा में ह्विसलब्लोअर विधेयक पारित हो गइल.\nजम्मू काश्मीर के मुख्यमंत्री बदले के बात से फारूक अब्दुल्ला नाराज हो गइल बाड़े.\nनवम्बर में जापान के औद्योगिक उत्पादन कम हो गइल.\nपाकिस्तान के एगो अखबार के कहना बा कि पाकिस्तानी सेना ई तय मत करे कि ‘राष्ट्रीय सुरक्षा’ का ह. सेने का चलते साल 1971 में बांग्लादेश बन गइल आ फेर 1999 में कारगिल के लड़ाई भइल.\nरूस का अदालत में दायर गीता का खिलाफ याचिका खारिज हो गइल.\nअफगानिस्तान में तालिबान आतंकवादी बुध का दिने एगो अमेरिकी टैंक के नष्ट करके ओहमें सवार चार गो सैनिकन के मार डाले के दावा कइले बाड़े.\nचीन के सूचना प्रौद्योगिकी मंत्रालय उम्मीद जतवले बा कि साल 2015 ले चीन में पांच गुना तेज गति से चले वाला इंटरनेट होखी.\nअर्जेटीना के राष्ट्रपति के थायराइड के कैंसर बा आ चार जनवरी के उनुकर आपरेशन कइल जाई.\nमहिंद्रा अपना एक्सयूवी500 मॉडल के दाम पहिला जनवरी से बढ़ावे के एलान कर दिहलसि.\nडीएलएफ पुणे वाला आपन एसईजेड 810 करोड़ रुपिया में बेच दिहलसि.\nमध्य प्रदेश सरकार इंदौर में विशेष आर्थिक क्षेत्र बनावे खातिर सॉफ्टवेयर कम्पनी इंफोसिस आ टीसीएस के रियायती दर पर सुपर कॉरीडोर में 100-100 एकड़ जमीन देबे के फैसला लिहले बिया.\nहीरो ईको समूह 500 करोड़ रुपिया के निवेश करी. आ एकरा जरिये आपन आमदनी डेढ़ हजार करोड़ रुपिया बढ़ाई.\nभारत-जापान के द्विपक्षीय व्यापार 2014 ले 25 अरब डॉलर के हो जाई.\nदुपहिया वाहन निर्माता कम्पनी टीवीएस 2013 में बिना गियर वाला स्कूटर आ मोटरसाइकिल बाजार में उतारी जवना में एके जइसन इंजन लगावल जाई.\nपुंज लॉयड के 1050 करोड़ रुपिया के ठेका मिलल बा जवना में राजस्थान में राष्ट्रीय राजमार्ग परियोजना के काम करे के बा.\nब्लैकबेरी निर्माता कनाडाई कम्पनी रिसर्च इन मोशन अपना प्लेबुक ब्रांड के टैबलेट के दाम आधा कर दिहलसि.\nबुध का दिने शेयर बाजार में गिरावट आइल आ सेंसेक्स 146 अंक नीचे बंद भइल.\nमेट्रो मैन श्रीधरण शनिचर का दिने रिटायर हो जइहें. दिल्ली में मेट्रो रेल के सपना साकार करे में उनुकर अहम भूमिका रहल.\nबिपाशा के बहु-कलाकार फिलिमन में काम करे में कवनो आपत्ति नइखे. कहली कि अइसन फिलिमन में काम करत घरी आपन घमंड किनारे रख देबे के पड़ेला.\nबॉलीवुड अभिनेत्री प्रियंका चोपड़ा कहले बाड़ी कि ऋतिक रोशन अभिनीत करन जौहर के फिल्म ‘अग्निपथ’ में काली के उनुकर चरित्र फिल्म के आत्मा हवे.\nविद्या बालन के चर्चित फिल्म ‘डर्टी पिक्चर’ से जुड़ल सीन आ गाना एह साल मोबाइल पर सबले अधिका देखल गइल. मॉडलन में सबले लोकप्रिय साबित भइली पूनम पांडे.\nबॉलीवुड के दिग्गज निर्माता-निर्देशक करन जौहर आ टेलीविजन के सबले मशहूर निर्माता-निर्देशक एकता कपूर अब साथे मिलके फिल्म बनावे के फैसला कइल लोग.\nभोजपुरी सिनेमा के सुपरस्टार रवि किशन के कहना बा कि दिग्गज अभिनेता नसीरुद्दीन शाह अपना आप में एगो संस्थान हउवें. रवि किशन आ नसीरुद्दीन ह्रदय शेट्टी के फिल्म ‘चालीस चौरासी’ में साथ-साथ काम कइले बाड़े.\nदेश के माथ बैडमिंटन खिलाड़ी सायना नेहवाल कहले बाड़ी कि उनुकर आत्मविश्वास लवटि आइल बा.\nबिग बैश लीग में होबार्ट हरिकेंस टीम 14 रन से एडिलेड स्ट्राइकर्स के हरा दिहलसि.\nविश्व महिला शतरंज में भारतीय टीम चउथा जगहा रहल.\nदबाव का चलते तेंदुलकर आपन शतक नइखन बना पावत.\nमेलबर्न टेस्ट में भारत के पहिला पारी बुध का दिने 282 रन पर सिमट गइल.\nPosted on दिसम्बर 28, 2011 by Anjoria\n(मंगल, 27 दिसंबर)\nलोकसभा में कुछ संशोधन का साथे लोकपाल आ लोकायुक्त विधेयक आजु ध्वनिमत से पारित हो गइल. मतदान से पहिले सपा, बसपा आ वामदल वहिष्कार कर के सरकार के काम आसान कर दिहलें. दिन भर चलल गरमागरम बहस में भाजपा नेत्री सुषमा स्वराज विधेयक के बखिया उधेड़ दिहली. बाद में जबाब देबे उतरल कपिल सिब्बल गलथेथरई बेसी कइलन तर्क के जबाब तर्क से कम दिहलन. बाकिर अपना बहुमत का सहारे आखिरकार सरकार विधेयक के पारित करा लेबे में सफल रहल. एकरा बाद विधेयक राज्यसभा में पेश होई जहाँ सरकार के बहुमत नइखे. ओहिजा से पास भइला का बाद विधेयक राष्ट्रपति का लगे जाई आ उनुका दस्तखत का बाद कानून बन जाई.\nओने बरियार लोकपाल के माँग करत अन्ना हजारे अपना खराब तबियत का बावजूद मुंबई में तीन दिन के अनशन शुरू कर दिहलें. मैदान में अन्ना समर्थकन के संख्या अनुमान से कम रहल. दिल्ली के रामलीला मैदान में त जनता के मौजूदगी अउरी कम रहुवे. अन्ना के खराब तबियत का चलते श्री श्री रविशंकर उनुका से आपन अनशन तूड़ देबे के निहोरा कइलन बाकिर अन्ना अपना अनशन का जिद्द पर अडिग बाड़े. अन्ना सोनिया गाँधी से पूछले बाड़े कि ऊ बतावसु कि सरकार के लोकपाल कवना तरह से बरियार मानल जा सकेला.\nसंसद में लोकपाल विधेयक पर बहस का दौरान भाजपा के शिकायत एह पर बेसी रहुवे कि संविधान में कवनो प्रावधान ना रहला का बावजूद सरकार धर्म का आधार पर आरक्षण देके एगो नया तरह के शुरूआत करत बिया. ओने उत्तर प्रदेश में भाजपा के कमान सम्हरले उमाभारती के कहना बा कि मायावती आ मुलायम पिछड़ा वर्ग के हितैषी नइखन एहीसे ई लोग पिछड़ा वर्ग का कोटा में भइल कटौती के समर्थन करत बा.\nमध्य प्रदेश में साल तेरह में होखे वाला विधानसभा चुनाव खातिर भारतीय जनता पार्टी आपन कदमताल शुरू कर दिहले बिया आ पार्टी मुख्यमंत्री शिवराज सिंह चौहान के कार्यकाल के योजना का बारे में जनता ले जानकारी चहुँपावे के अभियान चलाई आ केंद्र सरकार के ‘पक्षपातपूर्ण नीतियन’ के ब्योरो दी.\nगीता पर प्रतिबंध खातिर रूस के एगो अदालतर में चलत मुकदमा में भारत के कुछ कानूनवेत्ता मोर्चा सम्हार लिहले बाड़े.\nजन गण मन .. के आजु 100 साल पूरा हो गइल.\nघाम निकलला का बावजूद उत्तर भारत में शीतलहर अबहियो जारी बा.\nआंध्र प्रदेश आ तमिलनाडु के समुद्री किनार पर शनिचर ले बँड़ेरा वाला तूफान के अनेसा बनल बा आ एकर चतावनी जारी कर दिहल गइल बा.\nराष्ट्रीय जनता दल अध्यक्ष लालू प्रसाद यादव मंगल का दिने लोकसभा में लोकपाल विधेयक पर बहस का दौरान कहले कि लोकपाल खातिर प्रधानमंत्री मनमोहन सिंह सबले बढ़िया उम्मीदवार साबित होखीहें.\nविश्व हिंदू परिषद (विहिप), बजरंग दल, सनातन धर्म प्रतिनिधि सभा आ दिल्ली संत महामण्डल मंगल का दिने धर्म आधारित आरक्षण आ रूस में भगवद् गीता पर प्रतिबंध लगावे का कोशिशन का विरोध में जंतर-मंतर पर प्रदर्शन कइलन.\nअकाली दल अपना उम्मीदवारन के दुसरकी सूची जारी कर दिहलसि.\nप्रवासी भारतीयन के सावधि जमा पर एसबीआई आ पीएनबी अब बेसी सूद दीहें.\nअनशन करे जात अन्ना हजारे के मुंबई में करिया झंडा देखावल गइल.\nपाकिस्तान के कब्जा वाला कश्मीर में चीन के मौजूदगी बढ़ला पर सेना के चिंता बढ़ल जात बा.\nपाकिस्तान के प्रधानमंत्री अब कहत बाड़े कि सेना आ आईएसआई के प्रमुखन के हटावल ना जाई.\nदेश में नागरिक उड्डयन के सौ साल पूरा होखला का मौका पर भारतीय रिजर्व बैंक जल्दिये पांच रुपिया मूल्य के विशेष सिक्का जारी करी.\nअनिल अम्बानी के रिलायंस समूह के कम्पनियन के शेयर में मंगल का दिने करीब पाँच फीसदी के इजाफा दर्ज भइल.\nबॉलीवुड के महानायक अमिताभ बच्चन के कहना बा कि ऊ अपना के अतना योग्य ना मानसु कि देश के हर मसला पर आपन राय देत रहसु.\nसंजय दत्त बिग-बॉस का चलते अपना छुट्टियन में कटौती कर दिहलें. अब ऊ न्यूयार्क ना जा के बाली द्वीप पर जइहें.\nसाधारण शुल्क पर राजधानी दिल्ली में भारतीय खेल प्राधिकरण के स्टेडियमन के अब नाममात्र का शुल्क पर सरकारी विद्यालयन, महाविद्यालयन, विश्वविद्यालयन, राज्यसंघन, खेल संघन, पंजीकृत संस्थानन आ क्लबन खातिर दिहल जाये के एलान भइल बा.\nमौजूदा चैम्पियन मैनचेस्टर युनाइटेड सोमार का दिने खेलल इंग्लिश प्रीमियर लीग मुकाबले में विगान एथलेटिक पर 5-0 के भारी अंतर से जीत हासिल कइलसि जबकि तालिका में माथ पर चलत मैनचेस्टर सिटी आ चेल्सी के ड्रॉ से संतोष करे के पड़ल.\nसिडनी सिक्सर्स टीम मंगल का दिने बिग बैश ट्वेंटी-20 लीग मुकाबले में मेलबर्न स्टार्स टीम को दू रन से हरा दिहलसि.\nबांग्लादेश क्रिकेट बोर्ड (बीसीबी) के प्रमुख मुस्तफा कमाल के कहना बा कि अम्पायरिंग के दौरान गलत फैसला के शिकार सबले बेसी कमजोर टीम होली सँ.\nविश्व महिला शतरंज में भारतीय टीम के हरा के चैंम्पियन बन गइल चीन.\nवीरेन्द्र सहवाग के टेस्ट क्रिकेट में 8 हजार रन मंगल का दिने पूरा हो गइल आ ऊ अब देश के पाँचवा आ दुनिया के 23वां बल्लेबाज बन गइले.\nPosted on दिसम्बर 26, 2011 by Anjoria\n(सोमार, 26 दिसंबर)\nलोकपाल पर काल्हु मंगल का दिने संसद में बहस करावल जाई जवना में भाजपा आ माकपा संशोधन प्रस्ताव ले आवे के कहले बाड़े. जबकि संसदीय कार्य मंत्री पवन कुमार बंसल कहले बाड़न कि विपक्ष अपना संशोधन पर जोर मत देव आ लोकपाल विधेयक के पास हो जाये देव. लोकपाल का बहाने पहिला बेर कांग्रेस कवनो संवैधानिक संस्था में धर्म का आधार पर आरक्षण के प्रस्ताव रखले बिया आ अगर ई तीर चल गइल त धीरे धीरे सर्वोच्च न्यायालय से लिहले चुनाव आयोग ले हर जगहा मजहब का आधार पर आरक्षण के व्यवस्था कर सकेले. नौकरी आ पढ़ाई में त आरक्षण करिये दिहले बिया.\nछोट राज्य के समर्थक होखला का बावजूद भाजपा के मध्य प्रदेश ईकाई अलगा बुंदेलखण्ड राज्य के पक्ष में नइखे. बुंदेलखंड बनला पर मध्योप्रदेश के फेर बँटवारा के आवाज उठे लागी.\nप्रधानमंत्री आपन दू दिन के तमिलनाडु यात्रा पूरा कइलन.\nअन्ना पर संघ के एजेंट होखे के आरोप लगावे वाला दिग्विजय सिंह का बारे में भाजपा कहले बिया कि दिग्विजय के संघ फोबिया के बीमारी हवे.\nमुम्बई में केंद्रीय जांच ब्यूरो के विशेष अदालत बैंक का साथ 1.7 करोड़ रुपिया के धोखाधड़ी करे का आरोप में सेंट्रल बैंक आफ इंडिया के अधिकारी रहल चार जने के पांच से छह साल के सजा सुनवलसि.\nदिल्ली में एगो सरकारी स्कूल के अध्यापक के आपन छात्रा रहल एगो 22 साल के लड़िकी से बलात्कार करे आ बाद में ओकर अश्लील एमएमस बनाके ब्लैकमेल करे का आरोप में गिरफ्तार कइल गइल बा.\nकांग्रेस अध्यक्षा सोनिया गाँधी के इशारा मिलला का बाद कांग्रेस के हर छोटका बड़का नेता अन्ना हजारे पर आपन भँड़ास निकाले में लागल बा. सोमार का दिने सुबोधकांत सहाय, व्यालार रवि,\nअन्ना हजारे जबले अनशन पर रहीहें तबले उनुकर एगो समर्थक देवघर में बिना रुकले तबला बजावत रही.\nटीम अन्ना के सदस्य अरविंद केजरीवाल सोमार का दिने कहलन कि भठियरपन का खिलाफ अन्ना के अभियान साम्प्रदायिकतो के खिलाफ बा.\nअगिला साल के राष्ट्रीय गणित साल का तरह मनावे आ महान गणितज्ञ रामानुजन के जनम दिन 22 दिसम्बर के गणित दिवस का तरह मनावे के घोषणा कइले प्रधानमंत्री मनमोहन सिंह.\nदिग्विजय सिंह के बेटा जयवर्धन का खिलाग भाजपा नेता के बयान से खिसियाइल कांग्रेसी सोमार का दिने भोपाल में पुलिस से अझूरा गइलन जब पुलिस ओह लोग के पुतला जरावे से रोके के कोशिश कइलसि.\n2जी मामला के आरोपी यूनिटेक के संजय चंद्रा अपना बेटा के इलाज खातिर सिंगापुर जाये देबे के अनुमति खातिर दायर याचिका वापिस ले लिहलन.\nसरकार अन्ना हजारे से कहले बिया कि लोकपाल मुद्दा संसद के विवेक पर छोड़ दिहल जाव आ ऊ आपन अनशन रोक देसु.\nप्रधानमंत्री मनमोहन सिंह के तमिलनाडु यात्रा का दौरान करिया झंडा देखावे वाला विधानसभा में विपक्ष के नेता आ डीएमडीके के ए. विजयकांत के सैकड़ों कार्यकर्ता समेत गिरफ्तार कर लिहल गइल.\nराजस्थान में 36 गो हड़ताली चिकित्सक काम पर लवटि अइले.\nहैदराबाद में उर्दू सम्पादकन के विश्व सम्मेलन 30 आ 31 दिसम्बर के होखेवाला बा जवना में भारत, पाकिस्तान आकई अउरियो देशन के उर्दू अखबारन के सम्पादक शामिल होखीहें.\nत्रिपुरा में सोमार का दिने एगो पैसेंजर रेलगाड़ी का ईंजन में आग लाग गइल. बाकिर केहु के नुकसान नइखे भइल.\nअन्ना हजारे मुंबई में अनशन करीहें आ उनुका टीम के शांति भूषण, प्रशांत भूषण समेत कुछ खास सदस्य दिल्ली के रामलीला मैदान में प्रदर्शन करीहें.\nकर्नाटक के मुख्यमंत्री रहल एस बंगरप्पा के उनासी साल का उमिर में आजु सोमार का दिने बेंगलुरू के एगो निजी अस्पताल में हो गइल. उनुका किडनी के परेशानी रहुवे.\nआजु सोमार का दिने पाकिस्तान आ भारत का बीचे पारम्परिक मुद्दा आ परमाणु विश्वास बहाली के उपायन पर बातचीत चार साल बाद फेर शुरू हो गइल.\nकरुणानिधि प्रधानमंत्री से मुल्लापेरियार बाँध का मामिला में दखल देबे के निहोरा कइले.\nमाकपा लोकपाल विधेयक में दू गो संशोधन पेश करी.\nबाल वैज्ञानिकन खातिर 27 से 31 दिसम्बर ले जयपुर में चले वाला 19वां राष्ट्रीय बाल विज्ञान कांग्रेस में कई तरह के गतिविधि आयोजित होखी जवन ‘हैंड्स ऑन माइंड्स ऑन’ सिद्धांत पर आधारित होखी.\nएगो शोध में बतावल गइल बा कि अमेरिका के लड़िकियन में समलैंगिकता तेजी से बढ़त बा. एहमें दू गो लड़िकी अपने में संबंध बनावेली.\nरूस के अस्त्राखन शहर में हथियारबंद लुटेरा अतवार का सबेरे एगो फैक्ट्री पर धावा बोलके 57 लाख डॉलर के प्लेटिनम लूट लिहले स.\nओसामा बिन लादेन समेत अनेके माथ आतंकवादियन के मरइला का बाद कमजोर पड़ल अलकायदा पाकिस्तान से हट के उत्तरी अफ्रीका के आपन ठिकाना बना लिहले बा. अइसन अनेसा एगो मीडिया रपट में बतावल गइल बा.\nपाकिस्तान के अल्पसंख्यक मामिलात के मंत्री शाहबाज भट्टी के दू गो हत्यारन के तलाश अब अंतर्राष्ट्रीय स्तर पर शुरू कर दिहल गइल बा.\nएगो जमींदार किहाँ बंधक बनल अठाईस गो किसानन के पाकिस्तान में छोड़ा लिहल गइल बा. एहमें एगारह गो बच्चा रहले सँ.\nचीन अपना एगो तेज रफ्तार रेलगाड़ी के परीक्षण कइलसि जवन 500 किलोमीटर के दूरी हर घंटा तय कर सकेले.\nपश्चिमी इराक में एगो पुलिस चौकी पर छह गो पुलिसवालन के गोली मार के हत्या कर दिहल गइल.\nभारत-जापान का बीचे बुध का दिने परमाणु समझौता पर चर्चा होखे वाला बा आ दुनु देश मुद्रा विनिमय समझौता पर दस्तखत कर सकेले जवना से रुपिया के दाम गिरे पर रोक लागे के उमेद जतावल जात बा.\nसैमसंग एलसीडी साझेदारी उपक्रम में सोनी के हिस्सेदारी करीब चौरानबे करोड़ डॉलर में खरीदे के फैसला कइले बिया.\nदेश के प्रमुख उद्योगन के विकास नवम्बर महीना में 6.8 फीसदी के दर से भइल जवना अक्टूबर में सिर्फ 0.3 फीसदी रहुवे.\nभारतीय राष्ट्रीय राजमार्ग प्राधिकरण अपना खास विकास परियोजना खातिर धन जुटावे बदे एगो कर मुक्त बांड जारी कर के बाजार से 10 हजार करोड़ रुपिया जुटावे के योजना में बा.\nसोमार का दिने शेयर बाजार में तेजी रहल आ सेंसेक्स 232 अंक ऊपर चढ़ि के बंद भइल.\nजीवीके पावर सोमार का दिने एह बाति से इन्कार कइलसि कि आपन हवाईअड्डा कारोबार के हिस्सेदारी बेचे खातिर ओकर सिंगापुर के चांगी एयरपोर्ट्स इंटरनेशनल से कवनो समझौटा भइल बा.\n‘डॉन-2 : द किंग इज बैक’ के बॉक्सआफिस पर मिलल शानदार शुरुआत पर फिल्म में जंगली बिल्ली के भूमिका करे वाली अभिनेत्री प्रियंका चोपड़ा का लगे एकर जश्न मनावे के समय नइखे.\nबॉलीवुड सुपरस्टार अमिताभ बच्चन मशहूर नाटककार सत्यदेव दुबे के याद करत कहलन कि ऊ ‘समर्पित’ अउर ‘जुनूनी’ कलाकार रहले.\n‘चिकनी चमेली’ खातिर बड़ाई बटोरत कैटरीना के कहना बा कि ऊ गाना उनुका स्टाइल के नइखे.\nभारतीय फुटबाल टीम के डिफेंडर महेश गवली सोमार का दिने अंतर्राष्ट्रीय फुटबाल से संन्यास लेबे के घोषणा कर दिहले. ऊ करीब दस साल भारतीय टीम खातिर खेलले.\nआस्ट्रेलियाई स्पिन गेंदबाज स्टुअर्ट मैक्गिल इंडियन प्रीमियर लीग में खेले के मनसा जतवले बाड़न.\nफेड कप एशिया-ओसेनिया ग्रुप मुकाबला में चार सदस्यीय भारतीय महिला टीम के सानिया मिर्जा करीहें.\nटेस्ट क्रिकेट में जयवर्धने 10 हजार रन पूरा करे वाला आजु नउवाँ बल्लेबाज बन गइलन.\nभारत के सर्वोच्च वरीयता वाला एकल टेनिस खिलाड़ी सोमदेव देवबर्मन अगिला साल 2012 में माथ के 50 खिलाड़ियन में जगह बनवला का साथे साथ लंदन ओलम्पिक खातिर क्वालीफाई करे के लक्ष्य बनवले बाड़े.\nमेलबर्न टेस्ट में पहिला दिने आस्ट्रेलिया संतोषजनक स्थिति में रहल आ शुरूआत में मिलल मौका भारत गंवा दिहलसि. खेल खतम होखे का बेरा आस्ट्रेलिया छह विकेट का नुकसान पर 277 रन बना लिहले रहुवे.\nPosted on दिसम्बर 25, 2011 by Anjoria\n(शनिचर, 24 दिसंबर)\nश्रीनगर के बड़हन आबादी वाला बुचावारा इलाका से शनिचर का दिने एगो तेंदुआ के बेहोश कर के पकड़ल गइल.\nएगो तेदेपा नेता टीआरएस प्रमुख चन्द्र शेखर राव के चुनौती दिहलसि कि चलऽ दुनु आदमी तेलंगाना खातिर जान दे दिहल जाव. पुलिस ओह तेदेपा नेता के गिरफ्तार कर लिहलसि.\nदिल्ली के इंदिरा गांधी अंतर्राष्ट्रीय हवाईअड्डा पर शनिचर का दिने सात गो उड़ान के तकनीकि कारण से रद्द कर दिहल गइल.\nनिर्वाचन आयोग मतदान से जुड़ल शिकायतन खातिर 24 घंटे चाली रहे वाला एगो कॉल सेंटर के शुरुआत कइले बा जवना के नंबर हवे 1950. निर्वाचन आयोग के स्थापना साल 1950 में भइल रहे.\nओडिशा उच्च न्यायालय 99वां भारतीय विज्ञान कांग्रेस के रद्द करे भअ ओकर जगहा बदले खातिर दायर याचिका खारिज कर दिहलसि.\nचुनाव में उम्मीदवारन के खरचा पर लगाम कसे खातिर निर्वाचन आयोग अब उम्मीदवारन खातिर अलग बैंक खाता खोलल जरूरी बना दिहले बा आ सगरी खरचा ओही बैंक खाता से कइल जरूरी होई.\nअलीगढ़ मुस्लिम विश्वविद्यालय के एगो खास केंद्र के उद्घाटन शनिचर का दिने केंद्रीय मानव संसाधन विकास मंत्री कपिल सिब्बल कइले.\nराजस्थान में डॉक्टरन के हड़ताल चउथको दिने जारी रहल जवना से कम से कम 30 गो मरीज इलाज का अभाव में मर गइले.\nराष्ट्रीय जांच एजेंसी साल 2008 के मुम्बई हमले में कथित भूमिका खातिर पाकिस्तानी मूल के अमेरिकी नागरिक डेविड हेडली आ आईएसआई के दू गो अधिकारियन समेत लश्कर-ए-तैयबा के आतंकवादियन का खिलाफ शनिचर का दिने अदालत में आरोप पत्र पेश कइलसि.\nफेसबुक, गूगल आ याहू जइसन बहुते वेबसाइटन के छह फरवरी से पहिले सगरी ‘आपत्तिजनक’ सामग्री हटा लेबे के आदेश दिल्ली के एगो अदालत जारी कइले बिया.\nभाजपा के कहना बा कि संसद में पेश लोकपाल विधेयक में बहुते खामी बावे.\nरूस के एगो उपग्रह प्रक्षेपण के असफल भइला का बाद रूस के अंतरिक्ष एजेंसी प्रमुख कहले कि रूस के अंतरिक्ष उद्योग संकट में बा आ एकरा के उबारे खातिर नया लोग के जरूरत बा.\nदक्षिण अफ्रीका में एगो गुफा का भीतर 77,000 साल पुरान बिछवना मिलल बा जवना के दुनिया के सबले पुरान बिछवना बतावल जात बा.\nपाकिस्तान आ चीन के राय कई मसला पर एक समान बतवले पाकिस्तानी प्रधानमंत्री यूसुफ रजा गिलानी.\nसोवियत संघ के नेता रहल मिखाइल गोर्बाच्योफ कहले बाड़न कि विवाद का चलते रूस के संसदीय चुनाव दुबारा करावल जाव.\nबेलारूस के राष्ट्रपति अलेक्जेंडर लुकाशेन्को कहले बाड़न कि पहिले अमेरिका अपना किहाँ मृत्युदंड के सजा खतम करे ओकरा बाद उनुकरो देश सजा-ए-मौत खतम कर दी.\nतिब्बती धर्म गुरु 17वां करमापा लामा उग्येन त्रिनले दोरजी शुक का दिने कहलन कि भारत के पूरा हक बा बौद्ध धर्म पर स्वामित्व राखेके.\nभारतीय कम्पनी कारुतुरी इंटरनेशनल के सहयोगी कम्पनी कारुतुरी एग्रो प्रोडक्ट्स इथियोपिया में एगो चीनी मिल लगाई.\nबीजिंग में कार के बिक्री पिछला साल का मुकाबले एह साल आधो से कम रहे के अनुमान लगावल जात बा.\nमोबाइल सेवा उपभोक्ता के रोमिंग शुल्क से छुटकारा दिआवे आ देश के कवनो हिस्सा में पुरनका मोबाइल नम्बर राखत दोसरा कंपनी के सेबा लेबे के नीति के अगिला साल ले मंजूरी मिल सकेला.\nब्रिटेन में जनमल बॉलीवुड अभिनेत्री कैटरीना कैफ जवना तेजी आ लगन से हिन्दी सिखली ओहसे बेसी तेजी से ऊ लटका-झटका के कला सीख लिहली. ई बाति उनुका ताजातरीन आइटम नम्बर ‘चिकनी चमेली’ से साबित होखत बा जवन शीला के जवानीओ के पीछे छोड़ दिहले बिया.\n‘अग्निपथ’ के निर्देशक करन मल्होत्रा के कहना बा कि फिल्म में खलनायक कंचा चीना (संजय दत्त) के किरदार नायक विजय दीनानाथ चौहान (ऋतिक रोशन) के किरदार से जानबूझ के बड़ राखल गइल बा. फिल्म के निर्माता करन जौहर हउवन.\nभारतीय क्रिकेट टीम आस्ट्रेलिया में सोमार से शुरू होखे वाला टेस्ट श्रृंखला के पहिला टेस्ट मैच से पहिले फिल्म ‘डॉन 2: द किंग इज बैक” के मजा उठाई.\nरणजी ट्रॉफी मैच में गुजरात के हराके हरियाणा क्वार्टर फाइनल में चहुँपल.\nरणजी ट्रॉफी के एगो मैच में बड़ौदा के हराके बंगाल के टीम क्वार्टर फाइनल में चहुँपल.\nPosted on दिसम्बर 24, 2011 by Anjoria\n(शुक, 23 दिसंबर)\nकोलकाता के एएमआरआई अस्पताल जवना में लागल आग से तिरानबे लोग के मौत हो गइल रहे ओकरा निदेशकन के अदालत से जमानत ना मिलल आ सबके न्यायिक हिरासत में भेज दिहल गइल.\nराजस्थान के भंवरी देवी मामिला में एगो कांग्रेसी विधायक के बहिन आ चार गो दोसरा लोग का खिलाफ अदालत से वारंट जारी हो गइल. एह मामिला में सहीराम बिश्नोई सबेरे आत्मसमर्पण कर दिहलसि.\nडीएमके नेता आ तमिलनाडु के उप मुख्यमंत्री रहल एम.के. स्टालिन के तबियत खराब होखला का चलते शुक का दिने एगो निजी अस्पताल में भर्ती करावल गइल.\nपश्चिम बंगाल में जहरीली शराब के घटना रोके खातिर अवैध शराब के कारोबारियन के दोसर बिजनेस शुरु करे खातिर राज्य सरकार मदद करी.\nचरण सिंह के जयंती समाजवादी पार्टी शुक का दिने किसान दिवस का रूप में मनवलसि.\nभारतीय जनता पार्टी शुक का दिने कहलसि कि अब बसपा के राज्य बँटवारा पर चिट्ठी लिखे के राजनीति बन्द कर देबे के चाहीं.\nअन्ना हजारे के एमएमआरडीए में अनशन कर के अनुमति मिल गइल आ मुम्बई मेट्रोपालिटन रिजन डेवलपमेंट अथारिटी मैदान कम किराया पर दे दिहल गइल जहाँ अन्ना हजारे 27 दिसम्बर से आपन अनशन करीहें. टीम अन्ना के कुछ सदस्य ओहि दिन से दिल्ली में अनशन करीहें.\nअल्पसंख्यकन के आरक्षण दिहला के विश्व हिन्दू परिषद संविधान के हत्या बतवले बिया जबकि भाजपा कहले बिया कि एहसे देश में गृहयुद्ध शुरु हो सकेला. केन्द्र सरकार अन्य पिछड़ा वर्ग के मिलल कोटा में से काट के अल्पसंख्यकन खातिर आरक्षण दिहले बिया.\nछत्तीसगढ़ सरकार विधानसभा में कहलसि कि ओहिजा 1,846 चिकित्सकन के कमी बा.\nझारखण्ड सरकार अलग झारखण्ड बनावे खातिर लड़े वालन के हर महीना पेंशन दी.\nकांग्रेस के कहना बा कि अल्पसंख्यक आरक्षण चुनावी हथकंडा ना ह.\nभारतीय रेलवे झारखण्ड, ओडिशा आ पश्चिम बंगाल के नक्सली इलाका से गुजरे वाली रेलगाड़ियन के बढ़िया सुरक्षा व्यवस्था के आश्वासन मिलला का बाद रात वाली सेवा बहाल करे के फैसला कइले बिया.\nझारखण्ड में बयासी में से पैंतालिस विधायक अपना सम्पत्ति के घोषणा कर दिहले. एहमें मुख्यमंत्री अर्जुन मुँडा शामिल बाड़े.\nभारत के यात्रा पर आवे वाला बाड़े जापानी प्रधानमंत्री योशिहिको नोडा.\nपाकिस्तान सेना प्रमुख कयानी के कहना बा कि पाकिस्तान में लोकतंत्र पर कवनो खतरा नइखे. एक दिन पहिले प्रधानमंत्री कहले रहले कि देश में चुनल सरकार के सत्ता से हटावे के साजिश हो रहल बा.\nपाकिस्तान में पिछला महीना भइल नाटो के हवाई हमला खातिर अमेरिका के कहना बा कि ऊ माफी ना माँगी. घटना खातिर पाकिस्तानो ओतने जिम्मेदार बा.\nभाजपा के नारा बा कि ऊ यूपी में अटल बिहारी बाजपेयी शासन जइसन सुशासन दी. बाजपेयी के जनमदिन पच्चीस दिसंबर से तीन दिन ले भाजपा राज्य भर में भव्य कार्यक्रम करावे जा रहल बिया.\nदूरसंचार विभाग शुक का दिने एयरटेल, आइडिया सेल्युलर आ वोडाफोन के आपन 3जी रोमिंग समझौता शनिचर तकले खतम कर देबे के कहले बावे.\nशुक का दिने शेयर बाजार में गिरावट आइल आ सेंसेक्स 75 अंक नीचे गिर के बंद भइल.\nखुदरा क्षेत्र में एफडीआई के छोड़ले नइखे सरकार आ एहपर सहमति बनावे का कोशिश में लागल बिया. ई बतावत प्रणव मुखर्जी कहलन कि सरकार बीमा अउर पेंशनो में एफडीआई ले आवल चाही.\nकिफायती विमानन कम्पनी इंडिगो शुक का दिने कहलसि कि ऊ पांच गो नया उड़ान शुरू कर दिहले बिया.\nरेस्तरां अउर होटल निर्माण क्षेत्र के कम्पनी ‘अंडर वन रूफ होटल कंसल्टेंट्स’ शुक का दिने कहलसि कि भारतीय भोजन के बढ़त लोकप्रियता देखत ऊ मध्यपूर्व में तीन गो आ अमेरिका में दू गो रेस्तरां अउरी खोली.\nविश्व बैंक पाकिस्तान के अगिला3साल में 5.5 अरब डॉलर करजा दीहि.\nअमेरिका के आर्थिक विकास दर तिसरकी तिमाही में 1.8 फीसदी रहल जबकी 2.5 फीसदी विकास दर के अंदाज लगावल गइल रहुवे.\nओडिशा के राजधानी भुवनेश्वर में 555 कलाकार शुक का दिने मंच पर एक साथ ओडिशी नृत्य पेश कर के विश्व रिकार्ड बनवले. एह कार्यक्रम में बीस देश के कलाकार शामिल भइले.\nहास्य फिल्म ‘गली गली में चोर है’3फरवरी के रिलीज होखी. एहमें अक्षय खन्ना आ श्रेया सरन मुख्य पात्र बाड़े.\nफरहान अख्तर के बहुप्रतीक्षित फिल्म ‘डॉन 2: द किंग इज बैक’ में खास भूमिका करे वाला अभिनेता कुणाल कपूर के कहना बा कि फिल्म के उम्मीद से बढ़िया शुरूआत मिलल बा.\nअनिल कपूर के साथे सह-अभिनेता बने पर गर्व बा रोनित रॉय के. दुनु जने जल्दिये निर्देशक संजय गुप्ता के फिल्म ‘शूटआउट एट वडाला’ में नजर अइहें.\nअब ले आधा दर्जन फिलिमन में काम कर चुकल अभिनेत्री सोनम कपूर के एह घरी अभिषेक बच्चन सिखावे में लागल बाड़न कि बॉलीवुड में कइसे बनल रहल जा सकेला. दुनु जने जल्दिये फिल्म ‘प्लेयर्स’ में नजर आवे वाला बा.\nअभिनेता से राजनेता बनल के. चिरंजीवी अतने से संतुष्ट हो गइले कि कांग्रेस उनुका के प्रदेश समिति में शामिल कर लिहलसि.\nभारत खातिर नया सुपरहीरो बनइहें स्पाइडरमैन के जनक स्टैनली.\nराष्ट्रीय डोपिंग निरोधी संस्था प्रतिबंधित दवाईयन के इस्तेमाल करे के दोषी मिलल दू गो स्वर्ण पदक जीते वाला समेत छह गो एथलीटन पर एक साल के प्रतिबंध लगा दिहलसि.\nबिग बैश लीग में गेल के तूफानी शतक का सहारे सिडनी थंडर टीम एडिलेड स्ट्राइकर्स के6विकेट से हरा दिहलसि.\nसचिन तेंदुलकर के एगो पटनहिया प्रशंसक उनुका खातिर पत्थर तराश के ‘शतकन के सिंहासन’ बनावे में लागल बा.\nआस्ट्रेलिया के टेस्ट टीम कप्तान माइकल क्लार्क के कहना बा कि अगर भारत के गेंदबाज जहीर खान नइखन खेल पावत त भारत के टीम कमजोर हो जाई.\nरणजी ट्रॉफी में रेलवे के हराके सौराष्ट्र क्वार्टर फाइनल में चहुँप गइल.\nपाकिस्तानी क्रिकेट कोच मोहसिन खान के कहना बा कि उनुकर टीम दुनिया के कवनो टीम के हरा सकेले.\nPosted on दिसम्बर 23, 2011 by Anjoria\n(बियफे, 22 दिसंबर)\nकेंद्रीय कानून मंत्री सलमान खुर्शीद बियफे का दिने उमेद जतवले कि लोकपाल विधेयक संसद में पारित हो जाई आ सगरी सांसदन से सहयोग करे के निहोरा कइलन.\nकर्नाटक के मुख्यमंत्री डी॰वी॰ सदानन्द गौड़ा बियफे का दिने विधान परिषद उपचुनाव जीत लिहले.\nगायब भंवरी देवी के पति अमरचंद के अदालत न्यायिक हिरासत में भेज दिहलसि.\nममता बनर्जी आरोप लगवले बाड़ी कि माकपा के योजना पिये वाला पानी के भण्डार मे जहर मिलावे के बा. एहसे पहिले जहरीला शराब काण्डो में ऊ माकपा पर आरोप लगवले रही कि सब कुछ सरकार के बदनाम करे खातिर कइल गइल.\nसरकारी नौकरी में अब धार्मिक अल्पसंख्यकन के 4.5 फीसदी आरक्षण दिहल जाई जवन अन्य पिछड़ा वर्ग के कोटा में से काट के दिहल जाई.\nजयललिता अब शशिकला के दू गो रिश्तेदारो के पार्टी से निकाल दिहली. शशिकला के पहिलही निकाल चुकल बाड़ी.\nअनुसूचित जनजाति संशोधन विधेयक पारित हो गइल जवना में पूर्वोत्तर भारत के जनजातियन के जोड़ल गइल बा.\nसोनभद्र जिला में पुलिस माची इलाका से नक्सली जयकरन आ ओकरा पत्नी पुष्पा के एगो पिस्टल आ जिंदा कारतूसन का साथ गिरफ्तार कर लिहलसि.\nप्रधानमंत्री के चेन्नई दौरा पर डीएमडीके करिया झंडा देखाई काहे कि केन्द्र सरकार तमिलनाडु का साथे सौतेला बरताव करत बिया.\nकोलकाता अस्पताल अग्निकांड में त्रिपुरा के पीड़ित के लाश 12 दिन बाद अस्पताल के लाशघर में मिल गइल.\nलोकपाल संस्था में अल्पसंख्यकन के आरक्षण देबे के प्रावधान के भाजपा असंवैधानिक बतवले बिया आ सरकार से विधेयक में संशोधन करे के कहले बिया.\nभारतीय मूल के एगो अमेरिकी प्रोफेसर के नेतृत्व में अइसन ‘सौर पेंट’ के आविष्कार भइल बा जवना के घर का बाहरी दिवाल पर लगा के बिजली पैदा कइल जा सकेला आ घर में बिजली के उपकरण चलावल जा सकेला.\nधार्मिक आधार पर आरक्षण के विरोध करी विहिप, कहलन प्रवीण तोगड़िया.\nआईआईएम अहमदाबाद के प्रोफेसर अभिषेक मिश्र आपन नौकरी छोड़ के राजनीति में आवे के फैसला कइले बाड़न.\nमुलायम सिंह आ लालू यादव जइसन सांसद नइखन चाहत कि लोकपाल बिल पेश कइल जाव. ओह लोग के अनेसा बा कि तब पुलिस सबका के जेल में डाल दी.\nकेन्द्र सरकार के कहना बा कि सरकारी लोकपाल विधेयक सबले नीमन बा आ ओकर विरोध खाली राजनीति का चलते होखत बा. ओने अन्ना हजारे के कहना बा कि सरकारी लोकपाल कवनो काम के नइखे. कहलन कि ऊ सोनिया गाँधी आ राहुल हाधी\nकेंद्रीय दूरसंचार मंत्री रहल ए. राजा के तब के सहयोगी असीवाथम आचारी के जान से मारे के धमकी देबेवाला आदमी के गिरफ्तार कर लिहल गइल बा.\nबियफे का दिने खाद्य सुरक्षा विधेयक लोकसभा में पेश कर दिहलसि सरकार.\nमप्र में सड़क निर्माण से जुड़ल 13 गो इंजीनियरन के नोटिस भेज के पूछल गइल बा कि सड़क बनावे में लापरवाही काहे भइल.\nबुध का दिने हिंदी के साहित्य अकादमी पुरस्कार काशीनाथ सिंह के उनुका उपन्यास ‘रेहन पर रग्घू’ खातिर दिहल जाये के एलान कइल गइल.\nदिग्विजय सिंह के बेटा जयवर्धन मध्यप्रदेश के राहुल बनल चाहत बाड़न. उहो राहुल का तरह गाँवे गाँवे घूमे के काम काल्हु बुध से शुरू कर दिहले बाड़न.\nइंडिया अगेंस्ट करप्शन समूह कहले बावे कि ऊ एमएमआरडीए मैदान पर प्रदर्शन करे खातिर रोजाना 3.77 लाख रुपिया भाड़ा मँगला का खिलाफ अदालत जाई.\nबुध का दिने परमाणु वैज्ञानिक पी.के. अयंगर के निधन हो गइल.\nअमेरिका के एगो विद्वान के कहना बा कि पाकिस्तान के हिसाब में राखे खातिर जरूरी बा कि अमेरिका भारत से आपन रिश्ता मजबूत करे.\nपाकिस्तान के प्रधानमंत्री यूसुफ रजा गिलानी कहले बाड़े कि कुछ लोग चुनल सरकार के सत्ता से हटावे के साजिश रचत बाड़े आ उनुका सत्ता से बेदखल होखे के अनेसा बा.\nआस्ट्रेलिया में पिछला साल एगो भारतीय छात्र के हत्या करे वाला एगो आस्ट्रेलियाई युवक के 13 साल जेल के सजा बियफे का दिने सुनावल गइल.\nपाकिस्तान सरकार खुद मान लिहलसि कि आईएसआई आ सेना पर ओकर काबू ना चले.\nपाकिस्तान में बैंक डकैती रोके के उपाय बतावे खातिर एगो समिति बनावल गइल बा.\nएप्पल के सह-संस्थापक स्टीव जॉब्स के संगीत प्रौद्योगिकी में उनुकर योगदान खातिर मरला का बाद ग्रैमी पुरस्कार से सम्मानित कइल जाई.\nपाकिस्तान के राजदूतन में दस गो महिला राजदूत शामिल बाड़ी. बतवली विदेश मंत्री हिना रब्बानी खार.\nरूस के प्रधानमंत्री व्लादिमीर पुतिन के दावा बा कि अगिला दस साल में उनुकर देश व्यापार का मामिला में दुनिया के दस गो माथ देशन में गिनल जाई.\nपाकिस्तान अमेरिका के चेतवले बा कि एबटाबाद जइसन कवनो दोसर घटना ना होखे के चाहीं.\nईरान अंतर्राष्ट्रीय परमाणु ऊर्जा एजेंसी के नेवतलसि कि आके ओकरा देश के परमाणु प्रतिष्ठानन के निरीक्षण कर लेव.\nश्रीलंकाई नौसेना समुद्र में फंसल 18 गो भारतीय मछुआरन के बचा लिहलसि.\nदेश भर के डाकघर से सोना के सिक्का छूट पर बेचे के योजना बनावल गइल बा. पाँच जनवरी से ई बिक्री शुरू कइल जाई. आधा ग्राम से ले के पचास ग्राम तक के सिक्का स्विट्जरलैण्ड से ढलवा के मँगवावल गइल बा. हर सिक्का निनानबे दशमलव नौ नौ फीसदी टंच रही.\nमोबाइल हैंडसेट कंपनी लावा मोबाइल्स ने बाजार मे एगो अइसन हैंडसेट उतरले बिया जवन टूटी ना आ 120 किलो तक के बोझा सम्हार ली. एकर दाम चार हजार से उपर बा.\nहिमाचल प्रदेश के मुख्यमंत्री प्रेम कुमार धूमल बियफे का दिने बतवले कि रिलायंस पावर राज्य में पांच गो जलविद्युत परियोजना हासिल कइले बावे.\nपिछला नवंबर महीना में जीएसएम मोबाइल उपभोक्ता के गिनिती 67 लाख बढ़ल.\nयाहू आपन एशियाई सम्पत्ति बेचे के सोचत बावे जइसे कि चीन के अलीबाबा समूह आ जापान के कंपनी में आपन हिस्सेदारी बेच दी.\nटाटा समूह के अध्यक्ष रतन टाटा आ उनकर उत्तराधिकारी साइरस मिस्त्री बियफे का दिने केंद्रीय वाणिज्य अउर उद्योग मंत्री आनंद शर्मा से मिलले.\nविजय माल्या के विमानन कम्पनी किंगफिशर के बाजार हिस्सेदारी में गिरावट आइल बा आ ऊ अब पाँचवा जगहा पर गिर गइल बा.\nरूस के दुनिया के छठवाँ बड़ अर्थव्यवस्था बतवले राष्ट्रपति मेदवेदेव.\nबियफे का दिने शेयर बाजारों में तेजी रहल आ सेंसेक्स 128 अंक ऊपर चढ़ के बंद भइल.\nलीबिया के बैंक पर लगावल प्रतिबंध हटा ली यूरोपीय संघ.\nबालीवुड के असली ‘डॉन’ अमिताभ बच्चन के बतवले शाहरूख खान जे बियफे का दिने पटना चहुँपल रहले अपना फिलिम के प्रचार खातिर. कहलन कि पटना जइसन प्यार उनुका कतहीं ना मिलल.\nशीला की जवानी, मुन्नी, शालू आ जलेबी बाई के बाद अब ‘चिकनी चमेली’ बॉलीवुड के नईकी आइटम गर्ल बाड़ी. अभिनेत्री कैटरीना कैफ ‘अग्निपथ’ के एह गीत पर ‘शीला की जवानी’ से बढ़िया काम कर देखवले बाड़ी. निर्देशक करन मल्होत्रा के कहना बा कि कैटरीना एह गीत का साथ पूरा न्याय कइले बाड़ी.\nअभिनेता से फिल्मकार बन रजत कपूर अपना नया फिल्म ‘आंखों देखी’ खातिर हीरोइन के खोज ट्विटर का जरिए करत बाड़े.\nगंगा किनारे वाला छोरा अमिताभ बच्चन के मराठी समाचार पत्र ‘महाराष्ट्रीयन ऑफ द ईयर’ पुरस्कार से सम्मानित कइले बावे.\nबिग बैश लीग मैच में मार्श की तूफानी पारी का बदौलत पर्थ स्कॉचर्स मेलबर्न रेनेगेड्स के 8 विकेट से हरा दिहलसि.\nगोल्ड कोस्ट के ग्रिफिथ विश्वविद्यालय के शोधकर्ता निकोलस रोड अपना शोध में कहले बाड़न कि सचिन तेंदुलकर हर लिहाज से डोनाल्ड ब्रैडमैन से बेहतर बल्लेबाज हउवें. एहसे ढेर दिन से चलत आवत बहस फेर जी उठल बा.\nऑफ स्पिनर हरभजन सिंह आस्ट्रेलिया दौरा का खातिर ना चुनइलन त ओहसे का. अब ऊ कलर्स चैनल पर प्रसारित होखे वाला कुश्ती से जुड़ल कार्यक्रम ‘रिंग का किंग’ में चैनल के सद्भावना राजदूत के तौर पर नजर अइहें.\nआस्ट्रेलिया के पूर्व लेग स्पिनर शेन वार्न के कांस्य प्रतिमा के अनावरण बियफे का दिने मेलबर्न क्रिकेट मैदान के बाहर कइल गइल.\nस्पेनिश फुटबाल लीग में खेले वाला प्रमुख क्लब विलारियल कोच जुआन कार्लोस गारिडो के बर्खास्त कर दिहले बा.\nआस्ट्रेलिया के महान स्पिन गेंदबाज शेन वार्न के मानना बा कि चार मैचन के टेस्ट श्रृंखला में भारतीय टीम के सफलता ओकरा तेज गेंदबाजन के फिटनेस परनिर्भर बा.\nअपना खातिर भारत रत्न माँगे खातिर शतरंज के विश्व चैंपियन विश्वनाथन आनंद कवनो तरह के लाबिंग ना करीहें ना ही केहु दोसरा के समर्थनकरीहें.\nक्रिकेट आस्ट्रेलिया आपन टेस्ट विकेटकीपर रहल रोडनी मार्श के देश में काम करत सगरी कोचन के कोच बहाल कइले बा.\nPosted on दिसम्बर 22, 2011 by Anjoria\n(बुध, 21 दिसंबर)\nपहिले केंद्रीय दूरसंचार मंत्री रहल ए. राजा के तब के एगो सहयोगी बुध का दिने अदालत के बतवलसि कि ओकरा अपना निजी जानकारी से मालूम बा कि कलैगनार टीवी टाटा स्काई सेवा में देखावल जाये वाला चैनल में शामिल रहे.\nइंदौर परिक्षेत्र के पुलिस महानिरीक्षक अनुराधा शंकर कहले बाड़ी कि झांसी के रानी के मरवावे वाला मंत्री आ सांसद बनत जात बाड़े बाकिर स्वतंत्रता सेनानियन के बच्चा अगर चुनाव लड़स त कहल जाला कि ऊ अपना बाप के काम के दाम वसूलत बाड़े.\nकांग्रेस के बड़बोलता राष्ट्रीय महासचिव दिग्विजय सिंह के बेटा जयवर्धन सिंह अब राजनीति के मैदान में उतरल बाड़े. ऊ अपना इलाका गुना के कुलुआ गांव से बुध का दिने पदयात्रा पर निकलल बाड़े.\nकांग्रेस अध्यक्षा सोनिया गाँधी अब टीम अन्ना पर सीधा निशाना लगावत कहले बाड़ी कि कांग्रेस के झूठहूँ बदनाम कइल जा रहल बा. आरोप लगावल जात बा कि कांग्रेस भठियरपन से लड़ल नइखे चाहत जबकि सरकार हर संभव कोशिश करत बिया.\nकेंद्र सरकार साल 2008 के मुम्बई हमले में लश्कर-ए-तैयबा के आतंकवादी डेविड हेडली आ ओकरा पाकिस्तानी सहयोगियन पर आरोप दायर करे खातिर राष्ट्रीय जांच एजेंसी के अनुमति दे दिहले बिया.\nगीता पर प्रतिबंध लगावे का कोशिश का खिलाफ भाजपा का तरफ से रूस के राष्ट्रपति मेदवेदेव का लगे चिट्ठी भेजले बिया आ गीता का खिलाफ दायर मुकदमा वापिस लेबे के कहले बिया.\nदिल्ली पुलिस के एगो दारोगा छोटहन झगड़ा में अपना हवलदार के गोली मार के फरार हो गइल. घवाहिल हवलदार के अस्पताल में भरती करावल गइल बा.\nछूतहा रोग के स्वास्थ्य सेवा खातिर बड़हन चुनौती बतवलन केन्द्रीय स्वास्थ्य मंत्री गुलाम नबी आजाद. कहलन कि एकरा खातिर सामाजिक आर्थिक आ पर्यावरण कारण जिम्मेदार बा.\nभाजपा नेता शांता कुमार कहले बाड़न कि अगर सरकार पार्टी के चिंता दूर कर देव त पार्टी एफडीआई पर बतियावे के तईयार बिया.\nप्रधानमंत्री मनमोहन सिंह अपना वित्त मंत्री प्रणव मुखर्जी के बड़ाई करत कहलन कि संप्रग सरकार प्रणव मुखर्जी के ‘संकटमोचक कुशलता’ आ कांग्रेस अध्यक्ष सोनिया गांधी के ‘प्रेरक नेतृत्व’ के कर्जदार बिया.\nमेघालय में विपक्षी दल राकांपा कहलसि कि असम के साथ सीमा विवाद हल करे खातिर ए\tगो आयोग गठित करे के जरूरत बा.\nभाजपा अबहीं लोकपाल विधेयक पर कुछ बोलल नइखे चाहत जब ले ओकर प्रारूप सांसदन के बाँट नइखे दिहल जात.\nलोकपाल पर चर्चा करे खातिर संसद के सत्र 27-29 दिसम्बर ले बढ़ा दिहल गइल.\nभारतीय वायु सेना प्रमुख नार्मन अनिल कुमार ब्राउन बुध का दिने उन्नत युद्धक विमान सुखोई के एक घंटा ले उड़वलें आ बाद में नीचे अइला पर एह जहाज के हर लिहाज से सुरक्षित बतवलन.\nदिल्ली उच्च न्यायालय तीर्थ यात्रा के वीजा पर पाकिस्तान से आइल 151 गो हिन्दुवन के शरण ना दिहला के केंद्र सरकार से कारण पूछले बावे.\nसंसद के दुनु सदन में बुध का दिने अलग-अलग मुद्दा पर भइल हंगामा का चलते कामकाज में बाधा पड़ल. लोकसभा में बाधा एगो बसपा सांसद से प्रधानमंत्री के सुरक्षागार्ड के दुर्व्यवहार का चलते पड़ल जवना खातिर बाद में प्रणव मुखर्जी माफी मँगलन.\nअन्ना हजारे सरकार के प्रस्तावित लोकपाल विधेयक के कमजोर बतवले आ कहले कि एह लोकपाल से भठियरपन से ना लड़ल जा सकी.\nओडिशा में बुध का दिने घना कोहरा का चलते भुवनेश्वर-नई दिल्ली राजधानी एक्सप्रेस रद्द कर दिहल गइल.\nमध्य प्रदेश के अतिरिक्त महानिदेशक रहल आर.एन. पांडेय के फर्जी यात्रा आ होटल बिल पेश करके सरकारी खजाना से लाखों रुपिया निकाले ला आरोप में लोकायुक्त के विशेष अदालत एक साल के जेल आ तीन लाख रुपिया के जुर्माना के सजा सुनवलसि.\nतकनीकी खराबी का चलते बुध का दिने भारत के परमाणु क्षमता सम्पन्न पृथ्वी-2 मिसाइल के परीक्षण बुध का दिने टार दिहल गइल.\nसोनिया गाँधी भाजपा पर दोष लगवले बाड़ी कि ऊ जरूरी विधेयकन के राह मे बाधा डालत बिया.\nअंग्रेजी पत्रकार जे.डे के हत्या का मामिला में महिला पत्रकार जिगना वोरा के हिरासत तीन जनवरी ले बढ़ा दिहल गइल बा.\nछत्तीसगढ़ में सरकार का खिलाफ अविश्वास प्रस्ताव पारित ना हो सकल.\nभंवरी देवी मामिला में गिरफ्तार मलखान सिंह बिश्नोईके कांग्रेस से निलम्बित कर दिहल गइल बा.\nपंजाब आ हरियाणा उच्च न्यायालय मंगल का दिने हरियाणा जनहित कांग्रेस से हारल सत्तारूढ़ कांग्रेस के पांच विधायकन के विधानसभा के असम्बद्ध सदस्य घोषित कर दिहलसि.\nकोलकाता में भयंकर आग के निशाना बनल अस्पताल के6गो गिरफ्तार निदेशकन के पुलिस हिरासत बढ़ा दिहलसि अदालत.\nअदालत फैसला सुना दिहलसि कि सहजधारी सिख एसजीपीसी चुनाव में मतदान कर सकेलें.\nअमेरिका के न्यू जर्सी में एहो विमान दुर्घटना में भारतीय मूल के अमेरिकी निवेश बैंकर समेत पांच लोग के जान चल गइल. जहाज न्यू जर्सी से अटलांटा खातिर उड़ल रहे.\nअमेरिकी अंतरिक्ष संगठन नासा अपना केपलर अभियान में पृथ्वी जइसन कई गो ग्रह खोज निकलले बा जवना सूरजे जइसन एगो सितारा के परिक्रमा करत बाड़े.\nउरुग्वे का राजधानी मोंटेवीडियो में एगो सम्मेलन में आइल अर्जेटीना के एगो जवान मंत्री के लाश उनुका होटल का कमरा में फाँसी पर लटकल मिलल. एह घटना के जानकारी का बाद अर्जेटीना के राष्ट्रपति बइठक बीचे में छोड़ दिहलें.\nपाकिस्तानी राष्ट्रपति आसिफ अली जरदारी के प्रवक्ता फरहतुल्ला बाबर कहले बाड़न कि राष्ट्रपति जरदारी पाकिस्ताने में रहीहें आ विदेश जाये के उनुकर कवनो योजना नइखे.\nअफ्रीका के सबले बड़का तेल निर्यातक देश लीबिया से आर्थिक सम्बंध मजबूत करे खातिर एगो फ्रांसीसी प्रतिनिधिमंडल ओहिजा के दौरा पर आइल बा.\nबुध का दिने रूस अपना इंटरसेप्टर मिसाइल के सफल परीक्षण कइलसि.\nमंगल के गिरावट का बाद बुध का दिन सेंसेक्स 510 अंक ऊपर चढ़ के बंद भइल.\nपाँच जनवरी से दिल्ली में होखे जात ऑटो एक्स्पो 2012 में 50 गो नया वाहन लांच कइल जइहें सँ. एह में कार, बस आ ट्रक शामिल बा.\nरेटिंग एजेंसी मूडीज बुध का दिने देश के घरेलू सरकारी बांड के साख के रेटिंग एक पायदान बढ़ा के बीएए3 कर दिहलसि जवना से ई विदेशी बांड के रेटिंग का बरोबरी पर आ गइल.\nजापान का निर्यात नवम्बर में पिछला साल के मुकाबले 4.5 फीसदी कम रहल.\nअमेरिका ईरान के 10 गो जहाजरानी कम्पनियन पर प्रतिबंध लगा दिहलसि जवना में भारतीय जहाजरानी निगमो से जुड़ल एगो साझा कंपनी शामिल बिया.\nसरकार मंगल का दिने बतवलसि कि प्रिंट मीडिया में प्रत्यक्ष विदेशी निवेश बढ़ावे का मुद्दा पर सहमति नइखे बन पावत.\nटाटा मोटर्स मंगल का दिने नया बस मॉडल लांच कइलसि. एहमें से मॉडल के दाम छियासठ लाख रुपिया आ स्टारबस अल्ट्रा के 15 लाख रुपिया बा.\nमौजूदा लेखा साल में 300 करोड़ रुपिया दाम के करिया धन जब्त कइले बा आयकर विभाग.\nबियफे का दिने संसद में खाद्य सुरक्षा विधेयक पेश कइल जाई जवन देश के आधा से बेसी आबादी के सस्ता अनाज पावे के अधिकार दीहि.\nभारत आ पाकिस्तान के गायक अब एगो साझा मंच पर रियलिटी शो ‘सुर-क्षेत्र’ में अपना प्रतिभा के प्रदर्शन करीहें. भारत के टीम के अगुआ रहीहन हिमेश रेशमिया जबकि पाकिस्तानी टीमे के अगुआई मशहूर गायक आतिफ असलम करीहें.\nअभिनेता-फिल्म निर्माता सौरभ शुक्ला के फिल्म ‘पप्पू कांट डांस साला’ के अभिनेता विनय पाठक के कहना बा कि उनुका आ सौरभ का बी च बढ़िया तालमेल बावे. दुनु जने पहिलहु एक साथ काम कइले बाड़े.\nसंगीतकार, गायक आ अभिनेता हिमेश रेशमिया कहले बाड़न कि सलमान खान हिन्दी फिल्म इंडस्ट्री में आवे वाला नया चेहरन खातिर गॉडफादर हउवन.\nसंगीतकार आ गायक विशाल ददलानी अन्ना हजारे के आंदोलन खातिर एमएमआरडीए मैदान के एक दिन के भाड़ा देबे के बीड़ा उठवलन.\nहॉकी के जादूगर मेजर ध्यानचंद खातिर भारत रत्न माँगे वालन में अब हॉकी इंडियो शामिल हो गइल बिया.\nसैयद मोदी बैडमिंटन से सायना नेहवाल हट गइली जब कि जयराम हार के बाहर हो गइलें. सायना के बोखार हो गइल बा.\nराहुल द्रविड़ डेराइल बाड़न कि खराब फार्म में चलत रिकी पोंटिंग कहीं फार्म में मत आ जासु.\nबिग बैश लीग में होबार्ट हरिकेंस 42 रन से सिडनी सिक्सर्स के हरा दिहलसि.\nमीरपुर टेस्ट में पाकिस्तान बांग्लादेश के7विकेट से हरा दिहलसि.\nभारतीय क्रिकेट टीम के तीन गो धुरंधर – सचिन तेंदुलकर, राहुल द्रविड़ आ वी.वी.एस. लक्ष्मण मेलबर्न क्रिकेट मैदान पर 26 दिसम्बर से आपन आखिरी टेस्ट मैच खेलीहें. एह मैच के देखे खातिर मेलबर्न में विदाई देबे खातिर 75 हजार लोग आपन टिकट आरक्षित करवा लिहले बा.\nभारतीय क्रिकेट टीम के लतरहत्था स्पिन गेंदबाज प्रज्ञान ओझा बतवले कि कोच डंकन फ्लेचर आस्ट्रेलिया के चलावल दिमागी खेल से निपटे खातिर एगो खास बइठक बोला के खिलाड़ियन से विस्तार से चरचा कइलें.\nआस्ट्रेलिया में भारत आ सीए अध्यक्ष एकादश टीम के बीच के अभ्यास मैच के फैसला ना निकल पावल.\nPosted on दिसम्बर 20, 2011 by Anjoria\n(मंगल, 20 दिसंबर)\nवार रूम लीक मामला में लंदन के अदालत ने रविशंकरन के प्रत्यार्पण का बारे में सबूत सकार लिहलसि.\nझारखण्ड के 82 विधायकन में से 19 गो विधायक अबले अपना संपत्ति के घोषणा कइले बाड़े. एहमे कवनो मंत्री शामिल नइखन.\nराष्ट्रपति प्रतिभा पाटील आजु नौसेना दिवस पर आईएनएस सुभद्रा पर सवार होके नौसेना के 81 पोत आ 44 विमान के भारीभरकम बेड़ा के निरीक्षण कइली.\nलोकपाल विधेयक 27 दिसम्बर के संसद में पेश होखी आ एकरा के पारित करावे खातिर सत्र तीन दिन खातिर बढ़ा दिहल गइल बा.\nमंगल का दिने संसद में विपक्ष फेर केंद्रीय गृह मंत्री पी. चिदम्बरम के लोकसभा में बोले से रोके खातिर जम के हंगामा कइलसि.\nमध्य प्रदेश पर्यटन विकास निगम के ट्रेवल एजेंट्स एसोसिएशन ऑफ इंडिया का तरफ से ‘बेस्ट स्टेट टूरिज्म बोर्ड ऑफ द ईयर’ पुरस्कार से सम्मानित कइल गइल.\nकोलकाता के तिलजाला इलाका में रबड़ के जूता बनावे वाली एगो फैक्टरी में सोमार का राति आग लाग गइल बाकिर केहु हताहत नइखे भइल.\nजनता पार्टी के अध्यक्ष सुब्रह्मण्यम स्वामी काल्हु सोमार का दिने कहलन कि ऊ राजग में शामिल होखल चाहत बाड़न.\nभंवरी मामला में आखिरकार कांग्रेसी विधायक मलखान सिंह के गिरफ्तार कर लिहलसि सीबीआई.\nवाम मोर्चा पश्चिम बंगाल के शराब त्रासदी पर बोलावल सर्वदलीय बैठक के बहिष्कार कर दिहलसि काहे कि सरकार मार्क्सवादी कार्यकर्तन पर से आरोप वापिस लेबे के तइयार ना भइल.\nअब दूरंतो रेलगाड़ियनो खातिर ‘तत्काल’ आरक्षण के सुविधा पहली अप्रेल से मिले लागी.\nदिल्ली विधानसभा के शीतकालीन सत्र9जनवरी से तेरह जनवरी ले चलावल जाई.\nअन्ना हजारे के अनशन खातिर माँगल मध्य मुम्बई के एमएमआरडीए मैदान खातिर महाराष्ट्र सरकार दू लाख रुपिया रोज के किराया मँगले बिया.\nकेंद्रीय कृषि मंत्री शरद पवार के थपड़ियावे के आरोपी हरविंदर सिंह के सोमार का दिने अदालत से जमानत मिल गइल.\nजयललिता अपना पुरान सखी शशिकला आ ऊनुका परिवार के लोग समेत 13 लोग के एआईएडीएमके से निकाल दिहली काहे कि ई लोग सरकारी काम में दखल देत रहुवे.\nयमुना नदी के सफाई में जापान से सहायता लेत बिया केन्द्र सरकार. कहली केंद्रीय वन एवं पर्यावरण मंत्री जयंती नटराजन.\nराजीव गाँधी आ इंदिरा गांधी के गुणगान करे वाला विज्ञापन पर केन्द्र सरकार 7.25 करोड़ रुपिया खर्चा कइलसि.\nहालही में करावल चण्डीगढ़ निकाय चुनाव में कवनो पार्टी के बहुमत नइखे मिलल. पहिले एह पर कांग्रेस के कब्जा रहुवे.\nअटल बिहारी बाजपेयी के जनम दिन पच्चीस दिसंबर के भाजपा सुशासन दिवस का रूप में मनाई.\nभारत में रूस के राजदूत एलेक्जेंडर कदाकिन अपना देश के ओह लोगन के मतिहीन बतवले बाड़न जे ओहिजा गीता पर रोक लगावे के मुहिम चलवले बा.\nपाकिस्तान कहले बा की ऊ अफगानिस्तान से सटल अपना सीमा समन्वय केंद्रन के बंद नइखे कइले.\nपाकिस्तान प्रधानमंत्री यूसुफ रजा गिलानी अपना देश में सैन्य तख्तापलट के अफवाह खारिज कइले बाड़न.\nमंगल का दिने चीन नाइजीरिया खातिर एगो संचार उपग्रह के प्रक्षेपण कइलसि.\nफेसबुक के नया मुख्यालय अब मुख्यालय कैलीफोर्निया के मेनलो पार्क सिटी में चल गइल बा.\nइराक के सर्वोच्च न्यायिक परिषद देश के उपराष्ट्रपति तारिक अल-हाशिमी का खिलाफ गिरफ्तारी वारंट जारी कर दिहले बावे.\nपाकिस्तान खातिर जासूसी करे का आरोप में राजस्थान के श्रीगंगानगर जिला में एगो सरकारी क्लर्क के काल्हु सोमार का दिने गिरफ्तार कइल गइल.\nफ्रांस में भइल एगो थीम पार्टी ‘नाजी पार्टी’ में जाये वाला ब्रिटेन के कंजरवेटिव पार्टी सांसद एडन बर्ले के प्रधानमंत्री डेविड कैमरन हाउस ऑफ कामंस के सहायक पद से बर्खास्त कर दिहले.\nउत्तर कोरिया के शीर्ष नेता किम जोंग-इल के दिल के दौरा से निधन का बाद उनुका छोटका किम जोंग-उन के ताजपोशी कर दिहल गइल. ओहिजा खानदानी तानाशाही चलत बा.\nलीबिया में गायब हजारो मिसाइल से लंदन ओलम्पिक पर खतरा बतावल जा रहल बा.\nसॉफ्टवेयर उत्पाद विकसित करे में भारत पीछे रह गइल बा. कहलन हॉटमेल के संस्थापक सबीर भाटिया.\nसंसद के लोक लेखा समिति सोमार का दिने संसद में पेश अपना रपट में कहले बिया कि छह साल पहिले प्रसार भारती आ भारतीय क्रिकेट कंट्रोल बोर्ड का बीचे भइल गलत करार से राजस्व के 3.39 करोड़ रुपिया के नुकसान भइल.\nसोमार का दिने शेयर बाजार में गिरावट रहल आ सेंसेक्स 112 अंक नीचे बंद भइलॆ\nएह साल चीनी के उत्पादन 19 फीसदी अधिका भइल.\nदेश में कोयला के कमी सकारत कोयला मंत्री श्रीप्रकाश जायसवाल कहले कि बिजली संयंत्रन के कोयला आयात करे का बारे में सोचे के चाहीं.\nपीटीवी पर भारतीय शो ना देखवला का चलते ओकर टीआरपी घट गइल बा.\n‘डैम 999’ के गीत ऑस्कर के दौड़ में चुनाइल 39 गो गीतन में शामिल बा जवना में से कवनो एगो गीत के 84वां ऑस्कर पुरस्कार में मूल गीत के पुरस्कार मिल सकी.\nअभिनेता-निर्देशक फरहान अख्तर ‘डॉन’ सीरीज के तिसरको फिलिम बनावे से इंकार नइखन करत बाकिर कहलन कि ऊ दोसरो शैली के फिलिम बनावल चाहत बाड़न.\nआइटम गर्ल राखी सावंत आरोप लगवली कि बॉलीवुड अभिनेत्री कैटरीना कैफ ‘अग्निपथ’ के आइटम गीत ‘चिकनी चमेली’ में उनुकर नकल कइले बाड़ी.\nअखिल भारतीय फुटबाल महासंघ स्टार स्ट्राइकर सुनील छेत्री के साल 2011 के बेहतरीन फुटबाल खिलाड़ी चुनले बा.\nपाकिस्तान क्रिकेट बोर्ड मोहसिन खान के इंग्लैंड से होखेवाला सीरीज खातिर अंतरिम कोच बरकरार रखले बा.\nभारतीय राइफल संघ देश खातिर अकेला व्यक्तिगत ओलम्पिक स्वर्ण पदक जीते वाला निशानेबाज अभिनव बिंद्रा खातिर भारत रत्न के सम्मान मँगलसि.\nभारत के महिला हॉकी टीम अर्जेंटीना के शहर पाराना में भइल टूर्नामेंट में कांस्य पदक हासिल कइलसि.\nRT @Nationalistt_IN: सलमान ने कहा है कि राधे फिल्म को हिट करा दो, कोरोना के लिए दान कर दूंगा! हम ही पीएम केयर फंड में सीधे दान कर देंगे, तु…2hours ago\nRT @Krishna29892392: बड़ी ब्रेकिंग :------ सभी सनातनी मित्रों आपकी पहली जीत की हार्दिक शुभकामनाएं!! CPIM /NCP!/ TMC की राष्ट्रीय पार्टी की…5hours ago\nRT @uppuSSinghh: I will Vote for Narendra Modi again in 2024 Pass it on Let's show the strength of us to the world...5hours ago\nRT @ShefVaidya: If @TwitterIndia is not taken to task, and read the riot act, the next accounts likely to be suspended will be @myogiaditya…5hours ago\nRT @anilkohli54: Two union Minister that need to be replaced for sure. Mr. Prakash Javedekar. Mr.Ravi Shankar Prasad.5hours ago


संजय पांडे क ‘रिहाई’ – Anjoria\nसंजय पांडे क ‘रिहाई’\nसिनेमा भोजपुरी के नंबर वन खलनायक संजय पांडे अब ‘रिहाई’ में अपना अभिनय के जलवा देखइहें. एह फिलिम के नायक हउवें आदित्य ओझा जिनकर फिलिम ‘सुगना’ बहुते सफल रहल रहे. ‘रिहाई’ में संजय पांडे क भूमिका अउर उनकर लुक दर्शकन के चिहँका के राख दी. निर्देशक बाड़ें भजन के. ओझा.\nसंजय पांडे डाक्टर सुनील के दू गो फिलिमन में, दिलेर आ प्रेम दीवानी, बतौर खलनायक अपना अभिनय के जलवा देखवले बाड़न. संजय पांडे के कहना बा कि एहसे उनकर ऊ सपना पूरा हो गइल जवना में ऊ डा॰ सुनील का फिलिमन में काम करे के सपना देखत रहलें.\n‘सपूत’ नाम के फिलिम में संजय पांडे हमेशा पान खात नजर अइहें. एह फिलिम के डबिंग खातिर मशहूर निर्माता निर्देशक महेश पांडे आ मुकेश पांडे ढेर पान मंगवा के रखले रहलें जेहसे कि डबिंग में सही आवाज, पान खात जइसन, निकले. कहल जाता कि डबिंग में संजय पांडे नाहियो त पचास गो पान चबवले होखीहें.\nबिहारी गरदा उड़ावे बिहार चलल\nअजय देवगन के बढ़िया से धोखा दे दिहली रिंकू घोष


"गुलाम" का गिरफ्त में पायल सेठ – Anjoria\nअभिनेत्री पायल सेठ के कारनामा अजीबो-गरीब बा. कबो “जंजीर” में जकड़ा जाली त कबो केहू के “क ख ग” पढ़ावे लागेली. आ अब त खुदे “गुलाम” का शिकंजा में कैद हो गइल बाड़ी. जी हाँ, पायल सेठ लगातार एक के बाद एक अनेके फिलिमन के शूटिंग करत जात बाड़ी जवनन के नाम अबही गिनावल गइल.\nपायल सेठ विराज भट्ट, मोनालिसा, आ प्रमोद तिवारी अभिनीत फिल्म ” जंजीर” क शूटिंग ख़तम कइला का तुरते बाद इ इस्क्वायर बैनर आ निर्माता विशाल तिवारी क फिल्म “क ख ग” में विराज भट्ट के साथ शूटिंग कइली. आ अब निर्माता शम्भू पाण्डेय के फिल्म “गुलाम” में नायक शमीम खान का संगे शूटिंग करत बाड़ी. एकरा अलावे ऊ एगो उड़ियो फिलिम के शूटिंग करत बाड़ी.\nपायल सेठ कहेली कि एह तीनो फिलिमन के बहते बढ़िया से बनावल गइल बा. उनकर किरदार “जंजीर” में चुलबुली, नटखट आ अल्हड़ लड़िकी के बा त “क ख ग” में प्यार हासिल करे का कोशिश में लेडी डान के. “गुलाम” में उनुका के एगो अलगे अंदाज में पेश कइल गइल बा.\nपायल सेठ के दोसर आवे वाली फिलिम बाड़ी स – पटना वाली दुल्हन, बंधन मुक्त आ महतो जी का दलान. एकरा अलावे ऊ हिंदी फिल्म “शादी के लिए लोन” आ “बेवफाई” में बाड़ी..\nन्युयोर्क फिल्म फेस्टिवल में "हमका ओढ़ावे चदरिया "


झूठ पसारे वाली फैक्टरी के कारीगर जुबैर – टटका खबर\nअपराध उत्तर प्रदेश खेल देश-दुनिया रोजी-रोजगार\nJun 16, 2021 एल्टन्यूज, एसएमई उद्यम, झूठ के फैक्यरी, शेयर बाजार, सी-प्लेन\nटटका खबर, बुध, जेठ अँजोरिया षष्ठी, 2078 विक्रमी\nएल्टन्यूज का नाम से झूठ पसारे के फैक्टरी चलावे वाला मुहम्मद जुबैर का खिलाफ गाजियाबाद पुलिस मामिला दर्ज कइले बिया. एकरा बाद जुबैर आपन ऊ ट्वीट हटा दिहले बावे जवना में ऊ दावा कइले रहुवे कि गाजियाबाद में ऑटो से जात एगो बूढ़ मुसलमान से जय श्रीराम कहवावे खातिर कुछ हिन्दू ओकर पिटाई कइलें. जबकि असलियत ई रहे कि कुछ मुसलमाने नवही ओकरा के एह चलते पीटलें कि ओकरा बतावल तजबीज के उलुटा असर पड़ल रहुवे. बाकिर जुबैर ओह वीडियो से छेड़छाड़ क के अइसन देखवलसि जइसे ओकरा के हिन्दू नवही पीटत बाड़ें. एह तरह के खबर लपक के लेबे में मीडियो देर ना करे आ देखते देखत राहुलो बबुआ के ट्वीट आ गइल जवना में उहो हिन्दुवने पर दोष लगावत लउकलें. हालांकि तबले पुलिस मामिला के जानकारी उजागर कर चुकल रहुवे.\nकांग्रेस के अध्यक्ष रहल आ अध्यक्षा के बेटा राहुल बबुआ के बयान के निंदा करत उत्तर प्रदेश के मुख्यमंत्री योगी आदित्यनाथ के कहना बा कि सत्ता पावे का लालच में ऊ प्रदेश के जनता के अपमानित आ लांछित कइल छोड़ देसु आ इहे उऩुका ला बेहतर रही. योगी जी राहुल से इहो कहनी कि भगवान श्रीराम के पहिलका सीख रहल साँच बोले के जवन कि राहुल अपना जिनिगी में कबो कइले ना.\nओने पुलिस कार्रवाई का डर से मोहम्मद जुबैर सफाई दिहल शुरु कर दिहले बा कि जइसहीं ओकरा सचाई पता चलल ऊ आपन ट्वीट हटा दिहलसि.\nबीसीसीआई साउथम्पटन के एजिस बॉल स्टेडियम में 18 जून का दिने खेलल जाए वाला आईसीसी विश्व टेस्ट चैंपियनशिप फ़ाइनल खातिर आपन टीम के एलान कर दिहलसि. फाइनल मैच न्यूज़ीलैंड से खेले के बा. बीसीसीआई आपन आपत्ति जतवले बा कि आईसीसी के सख्त बायो बबल नियम ओकरे टीम पर लगावल गइल बा. कहले बा कि न्यूज़ीलैंड के टीम के खिलाड़ियन के गोल्फ कोर्स में जाए दीहल गइल बाकिर भारतीय खिलाड़ियन आ ओह लोग के परिवार के होटल का फ्लोरे तक रोक के राखल गइल बा.\nआईसीसी के कहना बा कि बायो बबल के लँघले नइखन न्यूजीलैण्ड खिलाड़ी आ क्वारंटीन अवधि पूरा कर चुकल भारतो के खिलाड़ी अब बायो बबल का अगल बगल घूम सकेलें.\nदेश में पानी पर उतरे वाला हवाई जहाजन के सेवा देश के अउरी इलाकन में शुरु करावे खातिर काल्हु एगो समझौता नागरिक उड्डयन मंत्रालय अउर बंदरगाह, जहाजरानी आ जलमार्ग मंत्रालय का बीच हो गइल. एह पनिया हवाई जहाजन के उतरे खातिर नदियन आ जलाशयन में पनिया हवाई अड्डा बनावे आ चलावे के जिम्मेवारी जहाजरानी मंत्रालय करी. एह सेवा खातिर सी-प्लेन सेवा संचालकन के चुने के काम नागरिक उड्डयन मंत्रालय के जिम्मे होखी.\nकेंद्रीय सूक्ष्म, लघु आ मध्यम उद्योग मंत्री नितिन गडकरी काल्हु कहलन कि अब सूक्ष्म, लघु आ मध्यम (एसएमई) उद्यमन के पंजीकरण सरल बना दीहल जाई आ एकरा ला बस आधार कार्ड आ पैन कार्ड के जरुरत पड़ी. पंजीकृत भइला का बाद एह उद्यमन के प्राथमिकता के आधार पर बैंकन से कर्जा मिल सकी.\nकोरोना के घटत कहर आ कई राज्यन में अनलॉक के शुरुआत होखला से उछाह में आइल निवेशकन के लिवाली थथमे के नाम नइखे लेत. क्लमहु मंगलो का दिने शेयर बाजार नया ऊँचाई पर बन्द भइली सँ. सेंसेक्स 52773 अंक आ निफ्टी 15869 अंक पर बन्द भइल. आजु विदेशी बाजारन से मिलल जुलल संकेत आवत बा आ शेयर बाजार सपाट खुलला का बाद आजु कुछ करेक्शन कर सकेलें. बाकिर बहुते गिरे के अनेसा आजुओ नइखे लउकत. जानकारन के सलाह बा कि हर गिरावत पर खरीदल करीं. हालांकि कुछ लोग के इहो सलाह बा कि कुछ कुछ मुनाफा काटत हाथ में नकदी राखीं जवना से बड़हन गिरावट मिलला पर लिवाली करे में आसानी होखी.


अक्षरा सिंह साईन कइली तीन गो फिल्म – Anjoria\nभोजपुरी नायिका अक्षरा सिंह पिछला दिने तीन गो फिलिम एक साथे साईन कइली. दू गो के निर्देशक अशोक अत्री आ तिसरकी के चुन्नू सिंगापुरी हउवें. अक्षरा सिंह के फिल्म ‘बजरंग’ एह घरी बिहार में सफलता के जश्न मनावत बिया. एह फिल्म में अक्षरा सिंह के नायक बाड़ें पवन सिंह, निर्माता हउवें जे.पी. सिंह आ निर्देशक नंद किशोर महतो.\nबला के खूबसूरत सेक्सी बाला अक्षरा सिंह क जादू एह घरी भोजपुरी वर्ल्ड पर खूब चलल बा आ ऊ हर निर्माता, निर्देशक के पसंद नंबर वन बन गइल बाड़ी. निर्देशक राजकुमार पांडे के ‘सौगंध गंगा मईया के’ फिलिमो में उनकर जलवा दर्शकन का माथे सवार बा. फिल्म ‘कालिया’ अपना रिलीज से पहिलही अक्षरा के टॉप अदाकारा बना दिहले बा. एह फिल्म में हैदर काज़मी आ अक्षरा के जोड़ी के खूब बधाई मिलत बा.\nदिनेश लाल यादव संगे जगदीश शर्मा निर्देशित फिल्म ‘एक बिहारी सौ पर भारी’ के शूटिंग अक्षरा पूरा कर लिहले बाड़ी, रविकांत निर्देशित ‘बिगुल’ फिलिमो के शूटिंग पूरा हो गइल बा. एगो अउर फिलिम ‘बांके बिहारी’ ओ में अक्षरा नजर अइहें.


टटका खबर, सोमार, 16 अप्रेल 2012 – टटका खबर\nटटका खबर, सोमार, 16 अप्रेल 2012\nमुंबई जा के जय महाराष्ट्र बोल अइलन बिहार के मुख्यमंत्री नीतीश कुमार. अपना भाषण का आखिर में मराठी में आभार जतवले.\nबिहार सरकार नया पटना बसाई. एह काम खातिर मशहूर आर्किटेक्ट हफीज कन्ट्रैक्टर के पटना बोलावल गइल जहाँ ऊ सतरह सौ एकड़ में बने वाला बिहार के नया राजधानी नया पटना के योजना के अंतिम रूप दीहें. बिहार फाउण्डेशन के प्रवक्ता मनोज सिंह राजपूत जानकारी दिहलन कि नीतीश कुमार का बिजनेस मीटिंग में हजारो करोड़ के निवेश के उमेद जागल. एह मीटिंग में नीतीश कुमार कहलन कि बिहार सरकार के सलाह देबे खातिर उद्योगपतियन के एगो समिति बनावल जाई जवना के बइठक साल में दू बेर होखल करी. टाटा मोटर्स कहलसि कि ऊ बिहार में चार गो आईटीआई के अंगीकत करे के योजना रखले बिया साथ ही बिहार में मोटर ड्राइविंग स्कूलो खोली. अदानी ग्रुप बिहार में पावर प्रोजेक्ट लगावे के बात कइलसि त एल एंड टी ओ का ओर से निवेश के वादा मिलल. देश के बड़हन हीरा व्यापारी श्रीश्रेयस दोषी बिहार में पाँच सौ करोड़ के निवेश करे के बात कहलन. बिहार फाउन्डेशन मुंबई का तरफ से फतुहा में एगो इंडस्ट्रियल पार्क खोलल जाई.\nआंतरिक सुरक्षा का मुद्दा पर देश भर के मुख्यमंत्रियन के सम्मेलन आजु सोमार के होखे वाला बा. एह सम्मेलन के उद्घाटन प्रधानमंत्री मनमोहन सिंह करीहें. ममता बनर्जी आ जयललिता एह सम्मेलन में नइखी आवत.\nमुसलमान राजनीति का फेर में फँसल मुलायम के आजु शाही इमाम का तरफ से फेर चेतावनी मिलल कि अगर वादा पूरा ना भइल त ऊ हरावलो जानेले. ओने शिया समुदाय के कल्वे सादिक चिट्ठी लिख के मुलायम के याद दिअवले बाड़न कि शिया समुदायो उनुका के ओही तरह वोट दिहले रहुवे त शिया लोग के काहे अनदेखी होखत बा. पसमांदा समाज अलगे माँग कइले बा कि पसमांदा मुसलमानन के पिछड़ा जमात में शामिल कर के पिछड़ा वाला सुविधा दिहल जाव. एह बीच आजम खान कहले बाड़न कि खराब शुरूआत के खराबे नतीजा होखेला. कहलन कि बुखारी के दामाद के टिकट दिहला के कवनो जरूरत ना रहुवे.\nआईपीएल पाँच के बीसबीसा मैच में आजु किंग्स इलेवन पंजाब कोलकाता नाइट राइडर्स के दू रन से हरा दिहलसि. दोसरा मैच में राजस्थान रायल्स रायल चैलेंजर्स बेंगलुरू के ५९ रन से हरा दिहलसि.\nमायावती के धमकी के नजरअंदाज करत यूपी अखिलेश यादव कहलन कि सरकार मायावती का जमाना में बनल पार्क आ स्मारकन में स्कूल आ अस्पताल बनवाई.\nनेपाल सीमा से सटल कटरहवा से वाराणसी ले चार लेन के नेशनल हाईवे बनावे के आ गोरखपुर से गोण्डा ले छोटकी रेल लाइन के बड़की रेल लाइन में बदले के योजना के केन्द्र सरकार मंजूरी दिहलसि.\nमायावती कहली कि उनुका सपा सरकार से अपना जान के खतरा बा. ऊ आगरा में डा॰ अंबेडकर जयंती समारोह में बोलत रहली. कहली कि अगर सपा सरकार के पार्क में स्कूल कॉलेज खोले के बहुते शौक बा त ऊ लोहिया पार्क में खोल लेव.\nराज्य के नगर निकायन खातिर चुनाव प्रक्रिया आजु परचा दाखिल करे से शूरू होखी. वोट सोलह मई के करावल जाई. बेगूसराय, पुर्णिया आ कटिहार नगर निगम के चुनाव अबहीं ना होखी. एह चुनाव में आधा सीट औरतन खातिर सुरक्षित राखल गइल बा. ई चुनाव गैर दलीय आधार पर करावल जाई.\nगोपालगंज के बैकुंठपुर इलाका के फैजुलापुर गाँव का नियरा गंडक नदी में एगो नाव पलटला से एक आदमी डूब गइल जबकि सात लोग अबहियो नपाता बा. गोताखोर नपाता लोग के खोजे में लागल बाड़े.\nसारण जिला के मढ़ौरा इलाका के सिल्होरी गाँव से नपाता औरत के लाश लेरूआ गाँव में एगो इनार से बरामद भइल बा.\nसासाराम आरा रोड पर अगरेरा का लगे एगो सड़क दुर्घटना में तीन गो मोटरसाइकिल सवारन के मौत हो गइल.\nसिवान के गोरेयाकोठी इलाका से पाँच गो वाहन चोर पकड़ाइल बाड़े सँ. ओकनी का लगे से पाँच गो मोटरसाइकिल आ असलहा बरामद भइल बा.\nदिल्ली में नया बनल तीनो नगर निगमन के चुनाव अतवार का दिने शांति से हो गइल. एह में अठावन फीसदी मतदान के खबर बा. वोट सतरह अप्रेल के गिनल जाई आ ओही दिन पता चली कि के जीतल, कांग्रेस की भाजपा ?\nमहाराष्ट्रो में अतवार का दिने मालेगांव, भिवंडी-निजामपुर, लातुर, चंद्रपुर आ परभणी नगर निगमन खातिर मतदान करावल गइल. ओहिजा आजु वोट गिनल जाई.\nअफगानिस्तान में अतवार का उपरि बेरा राजधानी काबुल में आतंकवादी हमला कर दिहले. एह इलाका में कई देशन के दूतावास बा. भारत के दूतावास के लोग सुरक्षित बतावल गइल बा. हमला का निशाना पर उपराष्ट्रपति आवास रहल. एह हमला के जिम्मेदारी तालिबान सकरले बा.\nपाकिस्तान का बन्नू जेल पर अतवार का दिने आतंकवादी हमला कर के ३८१ गो कैदियन के भगा ले गइले. एहमें से बाइस गो के मौत के सजा सुनावल रहे.\nभारत के एगो संसदीय प्रतिनिधिमंडल श्रीलंका में युद्ध प्रभावित तमिल नागरिकों के पुनर्वास आ राजनीतिक प्रक्रिया क जायजा लेबे छह दिन के यात्रा पर आजु सोमार के श्रीलंका जाई. एह प्रतिनिधिमंडल में डीएमके शामिल नइखे भइल.\nअतवार के अधरतिया से हवाई जहाज ईंधन के दाम में १७० रूपिया प्रति किलोलीटर के कमी हो गइल.\nरिजर्व बैंक गवर्नर चिंता जतवले बाड़न कि देश के घाटा बढ़ल जात बा छोट अवधि के करजा मँहग होखल जात बा. बाकिर देश के हालात साल १९९१ जस नइखे भइल.\nअसम सरकार ओलंपिक खातिर चुनाइल मुक्केबाज शिवा थापा के दस लाख रूपिया इनाम देबे के घोषणा कइलसि. अठारह साल के शिवा थापा के अतवार का दिने असम चहुंपला पर जोरदार स्वागत भइल.\nआस्ट्रेलिया के तैराक मुरे रोज के अतवार का दिने कैंसर से तिहत्तर साल का उमिर में निधन हो गइल.


टटका खबर, बुध, १६ जून – Anjoria\nJun 16, 2010 news in bhojpuri, टटका खबर\nप्राविडेण्ट फण्ड से मिले वाला धन पर टैक्स ना लागी\nड्राफ्ट टैक्स कोड़ के संशोधित रुप में सरकारी आ प्राइवेट प्राविडेण्ट फण्ड से मिले वाला धन पर टैक्स ना लगावे के बात कहल गइल बा. पहिले एह निकासी पर टैक्स के बात कहल जात रहे जवना से आम आदमी चिन्तित रहुवे. सरकार इहो फैसला कइले बिया कि अबही मिले वाला टैक्स रियायत के बरकरार राखल जाई जवना में हाउसिंग लोन पर मिले वाला रियायत शामिल बा.\nपरमाणु जवाबदेही विधेयक में प्रस्तावित संशोधन सरकार वापिस लिहलस\nपरमाणु जवाबदेही विधेयक में प्रस्तावित संशोधन वाला नोट जारी करे खातिर परमाणु उर्जा विभाग के सचिव खेद प्रकट कइलन आ कहलन कि उनकर गलती रहे जे वइसनका संशोधन प्रस्तावित कइल गइल रहे. ओह संशोधन से कवनो दुर्घटना का हालत में सप्लायरन के जिम्मेदारी से मुक्त राखे के बात कहल गइल रहे. भोपाल गैस त्रासदी का बैकड्राप में एह संशोधन से सरकार के बहुते फजीहत होत रहुवे. हालांकि अबहियो मुआविजा पर ५०० करोड़ के सीमा मौजूद बा जवन कि परमाणु दुर्घटना का हालात में कौड़ियो के दाम के ना रही.\nबसपा अपने दम पर बिहार में चुनाव लड़ी\nपटना के गाँधी मैदान में बिहार, झारखण्ड, उड़ीसा, आ पश्चिम बंगाल से आइल बसपा के जोनल कार्यकर्ता सम्मेलन में मायावती एलान क दिहली कि अपने दम पर बिहार के सगरी सीट पर चुनाव लड़ीहे. कहली कि खुला सभा कइला के जरुरत अब नइखे आ बन्द कमरा में पार्टी आफिस से आइल साहित्य आ निर्देश पर सभका के तइयार करावे के बा. उनका हिसाब से देश में कई राज्य में दलित, मुसलमान, जनजाति, आ पिछड़ा वर्ग के लोग बसपा से जुड़ रहल बा आ हर जगहा बसपा के ताकत बढ़ावत रहे के बा.\nयूपी के स्थानीय चुनाव दलविहीने होखी\nविपक्ष के सगरी आपत्तियन के नकारत यूपी के नगर विकास विभाग साफ कर दिहलस कि आवे वाला स्थानीय निकायन के चुनाव राजनीतिक दलन का चुनाव चिह्न पर ना लड़ल जाई आ दल विहीन होखी. इहो कहले कि विभाग के अइसनका कवनो योजना नइखे कि मेयर आ निकाय अध्यक्षन के सीधा चुनाव करावल जाव. कहले बा कि पहिलही का तरह ऊ लोग चुनल जइहें.\nजमुई में स्टेट बैंक के शाखा जरा दिहले नक्सली\nजमुई में बरहट थाना से चार किलोमीटर दुर स्टेट बैँक के खादी ग्राम शाखा में सोमार का रात एक बजे का आसपास नक्सली उत्पात मचवले आ बैंक शाखा में आग लगा दिहले. पुलिस ओहिजा आठ घंटा का बाद चहुँपल आ करोड़ो के नुकसन हो गइल. ओने पश्चिम बंगाल में मिदनापुर जिला के सलोबोनी गाँव में पुलिस मुठभेड़ में आठ गो नक्सलियन के मार गिरावे के खबर आइल बा जवना में तीन गो महिला नक्सलि शामिल बाड़ी सँ. घटना स्थल से एगो एके ४७ समेत कई गो असलहा बरामद भइल बा.\nबलिया नौका दुर्घटना में मरे वाला लोग के संख्या ६२ भइल\nसोमार का दिने बलिया के दुबहड़ थाना के ओझवलिया घाट पर मुण्डन संस्कार करे गइल परिवारन से भरल नाव पलटला से मरे वालन के संख्या ६२ हो गइल बा. काल्हु देर साँझ ले लाश मिलत रहली सँ. अबहियो कई लोग लापता बतावल जा रहल बाड़े आ दू जगहा जाल लगा के लाश खोजे के काम चल रहल बा. काल्हु कई जगहा मृतकन के सामूहिक नरसंहार कइल गइल. हालात कतना भयावह बा एकर अन्दाजा एहीसे लगावल जा सकेला कि दाह संस्कार खातिर लकड़ी कम पड़ गइल त जिलाधिकारी आदेश कर के बाहर से लकड़ी मँगवलन.\nगुरु अर्जुनदेव जी के ४०५ वां शहीदी दिवस आज\nआजुवे का दिन ४०५ साल पहिले मुगल बादशाह जहाँगीर का हुक्म से गुरु अर्जुनदेव जी के लाहौर में भयंकर यातना दे के मार डालल गइल रहे. उनका पर मजहब बदले के दबाव रहे जवन कि ऊ ना मनले आ जान दे दिहले. गुरु ग्रन्थ साहिब के पुनर्सम्पादन आ संकलन अउर अमृतसर के श्री हरमंदिर साहिब के निर्माण उनकर योगदान में शामिल बा. एह अवसर पर देश दुनिया मे शबद कीर्तन हो रहल बा.\nगुरुदेव रविन्द्रनाथ ठाकुर के पेंटिग बेच दिहल गइल\nलंदन के एगो नीलामीघर रविन्द्र नाथ टैगोर के १२ गो दुर्लभ पेण्टिंग के सेट काल्हु १६ लाख पौण्ड में बेच दिहल गइल. एकरा के उनकर सबसे महत्वपूर्ण कृति बतावल गइल बा. उनकर प्रशंसक एकर भरपूर विरोध कइलें बाकिर नीलामी ना रुक पावल. एकरा पहिलहू महात्मा गाँधी के चश्मा कलम थरिया कटोरी, टीपू सुल्तान के तलवार वगैरह नीलाम होत आइल बा.\nसरकार कोल इण्डिया में आपन हिस्सेदारी बेची\nआर्थिक मामिलन के मंत्रीमण्डलीय समिति कोल इण्डिया में सरकार के हिस्सेदारी के विनिवेश करे के फैसला कइले बा. कुछ हिस्सा कर्मचारियन के बेचल जाई आ खुदरा निवेशकन के पाँच फीसदी के रियायत दिहल जाई. सरकार का लगे कोलइण्डिया के सगरी शेयर बा.\nफीफा वर्ल्ड कप के पाँचवा दिन\nकाल्हु का मैच में न्यूजीलैण्ड आ स्लोवाकिया के मैच एक एक से बराबरी पर छूटल. पुर्तगाल आ आइवोरी कोस्ट के मैचो ड्रा रहल जवना में कवनो टीम गोल ना कर पावल. नार्थ कोरिया आ ब्राजील के मैच में ब्राजील दू एक से मैच जीत गइल. ब्राजील अब अपना ग्रुप में सबसे उपर आ गइल बा. आजु चिली आ होण्डूरास का बीच, स्पेन आ स्विट्जरलैण्ड का बीच, आ दक्षिण अफ्रीका आ उरुग्वे का बीच मैच होखे वाला बा.


एक भोजपुरीया जवान की डायरी: December 2005\nएक जना बाड़ें टूकी विलियम करके एह दुनिया मे. टूकी भाई अपना समय मे गबरू जवान रहले आ जवानी के जोश मे लास एंजेलेस मे एगो गैंग शुरु कईले ६० के दशक के अंत मे - क्रिप्‍स नाम से. आज के दिन मे ई दुनिया के सबसे बड़का गैंग बाटे- उत्‍तरी अमेरिका से लेकर के दक्षिणी अमेरिका आ दक्षिण अफ्रिका ले हजारो शाखा बाटे क्रिप्‍स के आज.\n१९७९ के साले टूकी भाई पर चार गो खून के आरोप लागल आ मौत के सजा हो गईल. सजा लागला के बाद भी टूकी के आदत ना सुधरल आ एकाध बेर छूरी-चक्‍कू चलईले जेले मे, एक बेर फिरार होखे के भी कोशिश कईले लेकिन एको बेर आपन जुर्म ना सकारले.\nजेल के कोठरी मे अकेले बईठल-बईठल अंतऽतोगत्‍वा कुछ बुद्‍धि आईल कि मन ऊब गईल, टूकी जवान के विरक्‍ति हो गईल. गैंग खतिरा माफी माँगले आ लागले लिखे लईकन के किताब. पढल-लिखल कौनो खास त रहले ना जे पंचतंत्र लिखते, लिखे लागले गैंग के विरोध मे. कुछ किताब लिखले कुछ पेपर लिखले आ कुछ एहिंगे भाँगले; एगो आत्‍मकथा भी निकाल देहले. लेखन मे तऽ ससुरा के अईसन कौनो बात नईखे, बहुत ताव से लिखेला आ लंबा चौड़ा शब्‍द डालेला लेकिन बात बा जे ईहा अज्ञेय जी के जेलगमन के बात नईखे होत. एकाध बात लेकिन हमरो बहुत बढिया लागल - जईसे एक जगह लईकन के कहता जे अगर जेल के अनुभूति करे के होखे त मात्र दस घंटा ला अपना के गुसलखाना मे अकेले बंद कर के देखे के.\nखैर, धीरे-धीरे नाम फैलल आ एक साले एगो स्‍िवस नेता टूकी लाल के नाम नोबेल शांति पुरस्‍कार खतिरा भी डाल देहले. ओकरा बाद मे कम से कम पाँच बेर आऊरी नाम गईल ईनकर नोबेल खातिर, एक बेर साहित्‍य खतिरा भी; आ, एह बात से हमार जे ना सुलगे के चाही से सुलग जाला लेकिन टूकी बाबू के का दोश बा ओमे. समय आईल जे टूकी जेतना बड़ गैंग मे ना रहले ओकरा ले बड़ जेल मे हो गईले. एगो सिनेमा भी बनल हालीवुड मे. ग्रुप बन गईल जे ईनकर रिहाई के माँग करे लागल पहिले - कहनाम जे दोषी नईखे जवान; जे जूरी के लोग वर्ण-भेद कईलख; आ काथी काथी. सारा नियम-कानून आजमाईला के बाद लोग भिड़ल गवर्नर के लगे माफी खतिरा - जे जाए दीं, उमरकैद बना दीं, समय दीऽ नया सबूत मिलल बा त का का.\nबुझात रहे जे ई जोकरवा स्‍वार्जनेग्‍गरवा माफी दे दी, लेकिन कुछ दिन ले लोग सब के घुमईला के बाद आज मना कर देहलख.\nसे बात ई हवे जे आज राती के टूकी पहलवान (ससुरा भिसंड बा देह दवासा से) के सुई देके मार देहल जाई.\nहम सजाए-मौत के पक्षधर त ना हईं लेकिन लोग के मरला जियला से हमरा अईसन कौनो असर भी ना होखे लेकिन टूकिया के मरत देख के बहुत अजीब लागऽता. बताई कईसन ओ दिमाग मे लागत होखी - मरला ले आशा बाँधले टूकी साले के पचास खून के सजा तऽ उँहे लाग गईल. साले के सही सजा मिलऽता कि गलत से ना तऽ हमरा कौनो फड़क पड़ी, ना ही कुछो उखड़ी. लेकिन, मान ली जे कही ई नईखे खून कईले. बीसन साल के आदमी के सुधार कोर्ट के एक गलती के नईखे धो सकत. बहुत डर लागेला हमरा. साला जेतना बढिया सिस्‍टम बा उहा ओतने बड़ खतरा बा. एक बेर कही कुछ फिसलल जे टाँय-टाँय फिस्‍स.\nposted by Danil # 4:41 PM 1 comments\nअपना ईलाका मे आदमी के नाम आदमी से आगे बढेला. कारण जे भी होखे - नामील आदमी के अभाव चाहे नामील आदमी से लगाव. लईकाही से एक नाम सुनत आईल आदमी -गणितज्ञ वशिष्‍ठ नारायण सिंह के. जेतना सच ओकर दुगुना लबड़ई. हर दोसरा आदमी के लगे एगो थियोरी रहे उनका पर आ हमार विचार शुरु से कुछ अईसन रह गईल जे दुनिया के प्रति एक अलग तरह के अविश्‍वास हमेशा रहल.\nखैर समय बदलल आ पहुँच गईनी अमेरिका. बईठल बईठल एक दिन ईंटरनेट पर खोजनी वशिष्‍ठ बाबू के नाम तऽ ईहो विश्‍वास हो गईल जे अमेरिका से PhD कईले रहलन UC Berkley से. बहुत दिन ले खोजला पर उनकर एक पेपर भी मिलल जे Pacific Journal of Mathematics मे १९७४ मे प्रकाशित भईल रहे.\n"Reproducing kernels and operators withacyclic vector. ( http://projecteuclid.org/Dienst/UI/1.0/Summarize/euclid.pjm/1102911984) " नाम से हमरा तऽ खैर कुछ खास ना चमकल लेकिन एक मित्र , जिन गणित मे PhD करत रहले, बतईले जे kernel functions के पढाई मे ई पेपर वाकई आपन स्‍थान रखेला. जेतना बतकही आदमी सुनले रहे सब पर विश्‍वास हो गईल जब एकाध साल पहिले Berkley के एगो जापानी विद्‍यार्थी आपन माथा पीट लेहलख जान के जे सनकल वशिष्‍ठ बाबू सड़ऽ ताड़े बिहार मे.\nआज Bhojpuria.com पर उनकर बोली सुनके याद आ गईल. गर्व तऽ जरूर होखेला लेकिन मलाल भी रहेला जे अईसन प्रतिभा सबकर सामने बिखर गईल आ लोग खाली बतिआवते रह गईल. राज्‍य से अभी एक किशोर बा जेकरा से आशा बा कुछ लमहर कर के दिखावे के. तथागत तुलसी के नाम त खैर लोग जानते बा काम देखी कहा ले करेला ऊ लईका. http://physics.iisc.ernet.in/~tathagat/main.htm पर होमपेज हवे बालक के. बहुत ही सुशील आ विनम्र लईका बुझाता बतकही से. भगवान बचावस एह लईका के कौनो विघ्‍न- पीड़ा से. ले आव बबुओ नोबेल वगैरह कुछो. बहुत जरूरत बा एक दुनिया स्‍तर पर अव्‍वल बिहारी के.\nposted by Danil # 4:31 PM2comments


टटका खबर, मंगल,6जून 2017 – टटका खबर\nशेर बहादुर देउबा आजु नेपाल का संसद में नेपाल के प्रधानमंत्री चुन लीहल गइल. उनुका ई सौभाग्य चउथा बेर मिलल बा. 70 बरीस के देउबा प्रधानमंत्री पद खातिर अकेला उम्मीदवार रहलन. तबो 170 वोट उनुका खिलाफ पड़ल. बाकिर उनुका पक्ष में 388 गो वोट पड़ल आ ऊ न्पाल के पीएम चुना गइलन. नेपाल के संसद में 593 सदस्य होलें आ जीते खातिर 297 वोट के जरुरत रहल. नेपाली कांग्रेस के नेता देउबा नेपाल के 40 वां प्रधानमंत्री बनल बाड़ें. एहसे पहिले ऊ 1995 से 1997, 2001 से 2002 आ 2004 से 2005 का बीचे नेपाल के प्रधानमंत्री रह चुकल बाड़ें. देउबा के जीत प भारत के पीएम बधाई भेजले बाड़न.\nहजार करोड़ से अधिका के बेनामी संपति खरीदे का मामिला में जाँच खातिर जारी समन के ना मनला पर आयकर विभाग लालू यादव के बेटी राजद सांसद मीसा भारती पर दस हजार रुपिया के जुर्माना लगा दिहलसि आ अब उनुका के 12 जून के हाजिर होखे के कहले बिया.\nचारा घोटाला के एगो मामिला में आजु राजद अध्यक्ष लालू प्रसाद यादव अउर बिहार के मुख्यमंत्री रहल डा. जगन्नाथ मिश्र समेत 27 जने आरोपित सीबीआई के विशेष अदालत में सशरीर हाजिर भइलें.\nयूपी सरकार मुगलसराय टीसन के नाम जनसंघ के अध्यक्ष रहल पंडित दीनदयाल उपाध्याय का नाम प राखे के प्रस्ताव के अपना कैब्नेट बैठक में मंजूरी दे दिहलसि. अब एह प्रस्ताव के जल्दिए रेल विभाग के भेजल जाई. एही टीसन का यार्ड में संदेह उपजावत हालात में पंडित उपाध्याय के लाश मिलल रहुवे.\nजौनपुर के बक्शा पुलिस फरार चलत आ पांच हज़ार रुपिया के इनामी बदमाश मो0 अशफ़ाक़ के आजु गिरफ्तार क लिहलसि. सरायख्वाजा, बदलापुर में लूट, छिनैती आ गैगस्टर एक्ट में साल 2016 से अशफ़ाक़ के पुलिस खोजत रहुवे.\nगोरखपुर जिला के बेलीपार इलाका के भिवरा गांव के एगो आदमी अपना रिश्तेदारी में जवाहर चौक गांव गइल रहल आ ओहिजा पंखा ठीक करे का फेर में करंट के चपेटा में आ गइल आ ठओवें प ओकर मौत हो गइल.\nवाराणसी के शिवपुर इलाका से जैतपुरा के एगो आदमी के गिरफ्तार क लीहल गइल बा. ओकरा लगे से तीन गो चोरावल मोटरसाईकिल बरामद भइल बा.\nजौनपुर के गौराबादशाहपुर इलाका में रोडवेज के बस के टक्कर एगो ट्रेलर से हो गइल आ एह हादसा में बस प सवार एगो आदमी का मौत हो गइल आ कई जने घवाहिल हो गइलें. रोडवेज बस सोमार रात गोरखपुर से इलाहाबाद जात रहल जब जौनपुर रोड प गौराबादशाहपुर पुलिस चौकी का नियरा ट्रेलर से टकरा गइल.\nवाराणसी के सारनाथ इलाका के संकट हरन मंदिर का पोखरा में एगो पुजारी के लाश उपराइल मिलल. पुजारी रोहतास जिला के चंदन तिवारी रहलन आ उनुका लाश प कई जगहा चोट के निशान मिलल बा. लागत बा कि उनुकर खून कइल गइल बा.\nचंदौली के सकलडीहा इलाका में मुगलसराय के चंदरखा गांव के एगो नवही अपना जीजा आ उनुकर दी गो भाँजियन के ले के मोटरसाइकिल से अवाजापुर गांव जात रहुवे जब इटवा गांव का लगे कमालपुर का ओर से आवत एगो बोलेरो ओकरा के टक्कर मार दिहलसि. एह नवही के मौत ठाँवे प हो गइल आ दूनू बचिया घवाहिल हो गइली सँ.\nसारण जिला के रसूलपुर बाजार में एगो मोबाइल फोन दुकानदार के काल्हु रात छूरा घोंप के मार दीहल गइल. नवादा गांव के ई दूकानदार आपन दूकान बंद क के घरे जात रहल जब रास्ता में ओकरा के लूटे के कोशिश कइल गइल. लूट के विरोध कइला प छूरा घोंप के मार दिहले सँ लूटेरा.\nमिर्जापुर के अहरौरा इलाका के सोनपुर गाँव में आन्ही में गिरल गाछ का नीचे दबा के एगो छोट बचवा के मौत हो गइल आ ओकर महतारी घवाहिल हो गइल.\nआरा जंक्शन प आजु कुछ लिका इंटरमीडियेट परीक्षा में भइल गड़बड़ी का खालाफ प्रदर्शन करे में महानंदा एक्सप्रेस के रोकले रहले सँ. एही बी. राजेन्द्र नगर टर्मिनल से जम्मूतबी जाए वाली अर्चना एक्सप्रेस ट्रेन ओहिजा से गुजरल त ओकरा प पत्थर फेंके लगले सँ.\nगोपालगंज जिला के भोरे इलाका में काल्हु देर राति मुराडीह पेट्रोल पंप कर्मचारी के गोली मारके ओकरा लगे के पांच लाख रुपिया लूट लीहले सँ. घवाहिल कर्मचारी के इलाज खातिर गोरखपुर भेज दीहल गइल बा.\nदेवरिया सदर इलाका में रहत पिपरपाती गांव के एगो मरद मेहरारु के लाश बरामद भइल बा. ई मरद मेहरारु भईंस पोसे के काम करत रहलन. लाश देख के लागल कि दूनू के गरदन टीप के जान लीहल गइल बा.\nTags: गोपालगंज, गोरखपुर, चंदौली, जौनपुर, देवरिया, नेपाल, प्रधानमंत्री, मिर्जापुर, मीसा यादव, मुगलसराय, लालू यादव, शेर बहादुर देउबा, सारण, सारनाथ


From Lulia girl Nidhi Jha to Yamini Singh new heroines are being entered in Bhojpuri films Bhojpuri: भोजपुरिया फिलिम में बढ़ल बा नया-नया हिरोइन के आमद – News18 Hindi\nBhojpuri: भोजपुरिया फिलिम में बढ़ल बा नया-नया हिरोइन के आमद\nअधिकांश बड़का भोजपुरिया हीरो लोग आपन एगो फिक्स हीरोइन रखले बा बाकिर ओही में जइसे-तइसे नया हीरोइन आपन पनाह खोजिए लेली. कवनो फिलिम से, कवनो एलबम के गाना से भा गेस्ट अपीयरेंस से हर साले कुछ हीरोइन इंडस्ट्री में डेब्यू करिए देली.\nLast Updated : June 25, 2021, 17:10 IST\nभोजपुरी सिनेमा में भलहीं नया हीरो के आमद ना होखे बाकिर हीरोइन के लॉन्चिंग खूब होला. कवनो फिलिम से, कवनो एलबम के गाना से भा गेस्ट अपीयरेंस से हर साले कुछ हीरोइन इंडस्ट्री में डेब्यू करिए देली. हाँ, ई बात अलग बा कि अधिकांश बड़का भोजपुरिया हीरो लोग आपन एगो फिक्स हीरोइन रखले बा बाकिर ओही में जइसे-तइसे नया हीरोइन आपन पनाह खोजिए लेली. हाँ, नया लइका अगर हीरो बने चाहत बा त ओकर सबसे पहिला शर्त बा कि उ गायक होखे आ अपना अश्लील गीतन से आपन फैन फॉलोइंग बनवले होखे.\nअगर ई सब बा त प्रोड्यूसर रुपिया पेटी में लेके घूमsता रउआ के हीरो बनावे खातिर. अगर केहू ई सोचे कि गुड लुक्स भा एक्टिंग के बकायदे ट्रेनिंग लेके हीरो बने आइब आ हीरो बन जाइब...तs भईया हो, सुपरस्टार लोग के पीछे खड़ा होके ओकरा बेतुका जोक पर दांत चिअरला के अलावा भा महाराज की जय हो ...करे के अलावा दोसर रोल मिलल कठिन बा. बाकिर हीरोइन लोग खातिर ई कवनो शर्त नइखे, बस उ खूबे सुंदर होखे, सुंदर माने हीरो के मन लायेक सुंदर होखे आ भोजपुरी सिनेमा के वातावरण में काम करे के तैयार होखे.\n'लूलिया का माँगेले' फेम निधि झा\nबात करीं, एने के कुछ साल में भोजपुरी फिल्म इंडस्ट्री में आइल हीरोइन लोग के त एह में पहिला नाम बा निधि झा के. निधि झा उहे हई जिनके लोग लूलिया कहेला. पवन सिंह के गाना 'लूलिया का माँगेले' में लूलिया के आइटम डांसर के रोल में निधि एतना लोकप्रिय हो गइली जेतना ओ फ़िल्म सत्या में हीरोइन अक्षरा के चर्चा ना भइल. ई निधि झा के करियर के शुरुआत रहे आ एकरा बाद त उ सीधे मुख्य भूमिका करे लगली. हालांकि एकरा पहिले उ तीन गो फ़िल्म में लउक चुकल रहली बाकिर कवनो विशेष प्रभाव ना छोड़ पवली. निधि हिंदी के टीवी सीरियल में बालिका वधु के समय से सक्रिय बाड़ी आ नगदे सीरियलो कइले बाड़ी. बाकिर उ फिलिमे से दर्शकन में आपन पैठ बनइली आ अभी तक दू दर्जन से बेसी फ़िल्म में बतौर हीरोइन आ चुकल बाड़ी.\nलंबा कदकाठी के यामिनी सिंह\nयामिनी सिंह भी भोजपुरी के नवोदित अभिनेत्री बाड़ी. लंबा कदकाठी के सुंदर रूप रंग वाली यामिनी के सबसे ढेर जोड़ी कल्लू के साथे बनल बा. पत्थर के सनम में कल्लू के साथे अपना प्रतिभा के जलवा देखवला के बादे से लोग उनके जाने लागल बा. उनके 2019 से अबले5गो फ़िल्म रिलीज हो चुकल बा आ2गो एह साल रिलीज होई. यामिनी धीरे-धीरे भोजपुरिया दर्शकन के दिल में उतरत बाड़ी.\nचुलबुली चांदनी सिंह\nभोजपुरी के एलबम से फ़िल्म में एंट्री मारे वाली हीरोइन हई चांदनी सिंह. चांदनी अचानक से फ़िल्म इंडस्ट्री में आ गइली. उ पटना कवनो पार्टी में शामिल होखे गइल रहली जहां उनके आदिशक्ति फिल्म्स के मालिक से मुलाक़ात भइल आ उ इनके खेसारी के साथे एगो वीडियो सॉन्ग में डांस करे के ऑफर देहलें. उ गाना जब रिलीज़ भइल त ई सोचले ना रहली कि रातो रात स्टार बन जइहें. गाना एतना लोकप्रिय भइल कि इनके अउरी गाना के ऑफर आवे लागल आ चांदनी फूल टाइम एक्ट्रेस बने के राह पर आ गइली. उनके फ़िल्म मैं नागिन तू सपेरा में हीरोइन के रोल मिलल आ ओकरा बाद उ लगातार फ़िल्मन में हीरोइन के भूमिका में लउकत बाड़ी.\nसाँवली सलोनी काजल यादव\nकाजल यादव भी भोजपुरी फ़िल्म उद्योग में एगो उभरत नाम बा आ भोजपुरी के दुसरका पीढ़ी के कलाकार बाड़ी. काजल के मम्मी माया यादव भोजपुरी में माई के रोल खातिर जानल जाली. काजल के पहिला फ़िल्म रहे काजल जवन साल 2019 में आइल आ ओहमें उनके सशक्त भूमिका रहे. अबले काजल के लगभग छौ गो फ़िल्म आ चुकल बा, जे में निरहुआ के साथे बॉर्डर, प्रदीप पाण्डेय चिंटू के साथे ससुराल, खेसारी के साथे जाल एक साजिश सफल फ़िल्म बाड़ी सन.\nसाउथ के हर्षिका पूनाचा\nपवन सिंह अपना फिल्मन में नया अभिनेत्री के लॉन्च करे खातिर जानल जालें. उनके एगो फ़िल्म एह साल रिलीज होता, हम हैं राही प्यार के. ओह में उनके हीरोइन बाड़ी हर्षिका पूनाचा. हर्षिका साउथ के फ़िल्मन में चर्चित हीरोइन बाड़ी आ कोंकणी, कन्नड़, तेलुगू में 30 गो ले फ़िल्म कर चुकल बाड़ी. उनके भोजपुरी फ़िल्म से बड़ा आशा बा कि उ शायद इहाँ भी आपन जलवा बरक़रार रखिहें.\nपंजाबी कुड़ी जसविंदर कौर\nनिरहुआ के फ़िल्म ‘ आये हम बाराती बारात लेके' में पंजाबी लइकी के किरदार करे वाली जसविंदर कौर असल में भी पंजाबी बाड़ी. जैज़ सोढ़ी के नाम से मशहूर जसविंदर पंजाबी में दू गो फ़िल्म कर चुकल बाड़ी. उ 2016 में स्टार पंजाबी गायक मनकीरत औलुख के पंजाबी फिल्म मैं तेरी तू मेरा से डेब्यू कइली आ फेर फैमिली 420 में भी लउकली. 2021 में उनके पंजाबी फ़िल्म रिलीज होता, अब देखल जाय कि पंजाबी के साथे साथ उ भोजपुरी में का कमाल करत बाड़ी.\nबड़ा ट्रेंड में बाड़ी नीलम गिरी\nनीलम गिरी आजकल बड़ा ट्रेंड में बाड़ी. उनके भोजपुरी एलबम हिट पर हिट जा रहल बा आ दर्शक उनका के बड़ी पसंद कर रहल बाड़ें. भोजपुरी के लगभग सब स्टार गायक लोग के साथे उ वीडियो सांग कर चुकल बाड़ी आ जल्दिए फ़िल्मन में भी लॉन्च होखे वाला बाड़ी. उनके 2019 में आइल पवन सिंह के छठ गीत धनिया हमार नया बाड़ी हो से पहचान मिलल आ एह बेरा उनके नगदे वीडियो सांग डिजिटल प्लेटफॉर्म पर देखे के मिल जाई.\nअउरो कई गो हीरोइन लो भोजपुरी में लांच भइल बाड़ी आ हो तारी लेकिन सभके करियर के उड़ान केतना ले होई ई त आवे वाला समय बताई. फिल्म इंडस्ट्री के नजर नया-नया तारिका पर बा आ हमार नजर फिल्म इंडस्ट्री पर. आगे भी असहीं हाल-चल देत रहब.\n( लेखक मनोज भावुक भोजपुरी साहित्य व सिनेमा के जानकार हैं. )\nBhojpuri: भादो महीना में अनंत चतुर्दशी के सबका इंतजार रहेला, ता जानी एकर शास्त्रीय महत्व\nBhojpuri: भाषा-साहित्य-संस्कृति के मोती एगो दिया जरेला जवन कहियो ना बुताय\nBhojpuri में पढ़ें मलिकाइन के पाती- पोलटिक्स में बहता बदलाव के बेयार


सगरी खबर भोजपुरी में (शनिचर, 27 जून 2015) – टटका खबर\nपंद्रहवीं विधानसभा के मानसून सत्र आ विधान परिषद के अगिला सत्र शुरु होखे के दिन बढ़ा दीहल गइल बा. पहिले 24 जुलाई से शुरु होखे वाला सत्र अब3अगस्त से शुरु होखी आ महज चार दिन खातिर चली. आखिरी दिने अनुपूरक लेखा विवरण पास करावल जाई.\nयूपी के नयका डीजीपी बने खातिर रेस शुरु हो गइल बा. दू हाली सेवाविस्तार ले चुकल डीजीपी ए.के जैन के फेरू सेवा विस्तार मिले के उमेद ना के बराबर बा एहसे डीजीपी बने का दौड़ में अनेके अधिकारी शामिल हो गइल बाड़न. मौजूदा डीजीपी के गइल तय बा ई एहु से साफ हो गइल जब ऊ मान लिहलन कि यूपी के पुलिसवाले शराबी, जुआरी आ अपराधी हउवें सँ. कहलन कि बैंक सुरक्षा में लगावे से पहिले सिपाहियन के सख्ती से जाँच करवला के जरुरत बा.\nललित मोदी विवाद उठावे वाली कांग्रेस के ठकुआ मार दिहले बा जब से ओकरा पता चलल बा कि लंदन में ललित मोदी के मुलाकात सोनिया गाँधी के दामाद राबर्ट वाड्रा आ बेटी प्रियंका वाड्रा से भइल रहुवे. सोशल मीडिया पर त खुले आम कहल जात बा कि सोनिया आ राहुल ललिते मोदी से निहोरा करे गइल बा लोग कि ओह लोग से जुड़ल बातन के खुलासा मत करसु. पता ना ललित मोदी एह लोग के निहोरा सुनीहें कि ना बाकिर कांग्रेसी बोलतुअन भकुआ जरूर गइल बाड़न आ ओह लोग के बुझात नइखे कि सोनिया राहुल प्रियंका राबर्ट के बचाव कइसे कइल जाव.\nसाल 2002 में महज 27 टिकट रोज बेचे वाली आईआरसीटीसी के इस्तेमाल अब अतना बढ़ गइल बा कि रोजाना7लाख टिकट बेच लेत बिया. रेलवे के आधा से अधिका टिकट एहिजे बेचात बा आ बढ़त भीड़ से निपटे खातिर अब कंपनी पाँच गो अउरी सर्वर लगावे जात बिया जवना से हर मिनट 14 हजार ले टिकट कट पाई आ एको मिनट के देरी भइल त रउरा तत्काल के टिकट के दर्शनो ना हो पाई.\nकेंद्रीय बिजली मंत्री पीयूष गोयल काल्हु शुक का दिने कहलन कि बिहार में आधा से अधिका बिजली या त चोरा लीहल जाला भा गायब हो जाला. बिहार खातिर लाज के बात होखे के चाहीं कि एहिजा एको यूनिट बिजली बिहार सरकार के बिजलीघर से ना बन पावे आ सगरी बिजली केन्द्र भा दोसरा राज्यन से खरीद के आवेला.\nपश्चिम बंगाल के मुख्यमंत्री ममता बनर्जी मान लिहले बाड़ी कि बंगाल के विकास खातिर उनुका केन्द्र के भाजपा सरकार से मिलिएजुल के काम करे के पड़ी. बाकिर कहली कि कवनो हाल में भूमि अधिग्रहण के मुद्दा पर केन्द्र के समर्थन ना करीहे.\nशिया धर्म गुरु मौलाना सैयद कल्बे जवाद नकवी शुक का दिने नमाजियन के संबोधित करत कहलन कि सरकार चाहत बिया कि इमामबाड़न के पब्लिक प्लेस मान लीहल जाव आ एकनी के पर्यटन स्थल मान के लोग के घूमे वाली जगह बना दीहल जाव. एही चलते अदालतो से इमामबाड़न के ताला खोले के आदेश हो गइल बा. बाकिर मुसलमान ई होखे ना दीहें.\nगुजरात के दंगा पीड़ितन के नाम दुनिया भर से चंदा बिटोर के आपन धंधा करे वाली तीस्ता सीतलवाड़ के कंपनी सबरंग कम्युनिकेशन ऐंड पब्लिशिंग प्राइवेट लिमिटेड के खिलाफ सीबीआई जांच करे के सिफारिश हो गइल बा. तीस्ता के सगरी बैंक खाता सील क देबे के कहल गइल बा. निजी कंपनी होखला का बावजूद अमेरिका के एगो भारत आ हिन्दू विरोधी संस्था का तरफ से करीब तीन लाख डालर के सहायता मिलल रहुवे.\nएक जमाना में कहल जात रहुवे कि रोम ह पोप के आ सहरसा ह गोप के. आज हालत ई बा कि यादव वोट केकरा साथे बावे कहल मुश्किल बा. एह समुदाय के गोप अब के बा बतावल मुश्किल होखला का बावजूद अतना त साफ हो गइल बा कि लालू अब यादवन के नेता नइखन रहि गइल काहें कि आपना पारिवारिक फायदा खातिर ऊ ओह नेता से हाथ मिला लिहले बाड़न जिनका राज में यादवन के सबले अधिका नुकसान झेले के पड़ल. उनकर सगरी सिपहसलार लालू से बिदक के आपन अलगा ठिकाना बना लिहले बाड़ें.\nदक्षिण-पश्चिम मॉनसून शुक का दिने देश के सगरी हिस्सन ले चहुँप गइल. अब पूरा देश में मानसून सक्रिय हो गइल बा आ सूखा पड़े के अनेसा ना के बराबर हो गइल बा.\nप्रधानमंत्री नरेन्द्र मोदी 28 जून के एक दिन खातिर वाराणसी आवे वाला बाड़न आ एह खातिर सुरक्षा इंतजाम एकदम चौकस कर दीहले बिया वाराणसी प्रशासन.\nअमनौर के जदयू विधायक कृष्ण कुमार मंटू सिंह के खिलाफ शुक का दिने एगो गैरजमानती वारंट जारी हो गइल. मंटू पर आरोप बा कि ऊ पटना जिला के अकिलपुर थाना के बभनांवा के एगो नवही के बोला के अपना घर पर जम के पिटाई कइले रहलें. मामला साल 2011 के हवे.\nपटना के एगो पेंट व्यापारी के अपहरण करे के मामिला में दिघवारा पुलिस सिवान जिला के बसंतपुर इलाका में छापा मार के मदारपुर गाँव से दू गो आरोपियन के ध ले गइल. एहमामला में चार गो बदमाश पहिलहीं से गिरफ्तार बाड़े.\nबलिया जिला के सहतवार हल्दी मार्ग के बिना ‘तकनीकि’ स्वीकृति करवले बनवावे वालापाँच गो अधिकारियन के लोक निर्माण मंत्री शिवपाल सिंह यादव के आपरेशन पीडब्लूडी के तहत निलंबित कर दीहल गइल बा. अब बलिया लोक निर्माण विभाग में कवनोप अधिकारी नइखन रह गइल.\nपहिला बेर कवनो भारतीय बास्केट बाल खिलाड़ी के अमेरिका के एनबीए में खेले खातिर चुनल गइल बा. एह उपलब्धि खातिर देश के खेल समुदाय बास्केटबाल खिलाडी सतनाम सिंह भामरा के बधाई दिहले बावे.\nकेन्द्र सरकार देश का भीतर प्याज के उपलब्‍धता बढ़ावे आ एकरा दाम पर काबू राखे खातिर एकर निर्यात के न्यूनतम दाम प्रति टन 175 डॉलर से बढ़ा के 425 डालर प्रति टन कर दिहले बिया.\nदेश के विदेशी पूंजी भंडार में पिछला 19 जून के पूरा भइल हप्ता में 1.17 अरब डॉलर के बढ़ोतरी भइल बा आ अब भंडार में 355.46 अरब डॉलर हो गइल बा जवन कि 22,645.3 अरब रुपिया के बराबर होला.\nअपना के अमन के मजहब कहे के दावा करे वाला इस्लाम माने वाला आतंकियन के कहर से काल्हु शुक का दिने दुनिया के तीन गो देश खून से रंगा गइली सँ. फ्रांस, कुवैत अउर ट्यूनीशिया में हमला क के इस्लामी आतंकी नाहियो त 54 लोग के जान ले लिहलें आ सैकड़ो लोग के घवाहिल क दिहलें.\nइस्लाम माने वाला आतंकी संगठन इस्लामिक स्टेट काल्हु कुर्दिश शहर कोबेन पर हमला क के 146 लोग के कत्ले आम क दिहले. एकनी के नाराजगी एह बात पर रहुवे कि कुर्दिश मिलिशिया इस्लामी जेहादियन के कड़ा चुनौती देत बाड़े सँ.\nदुनिया के बढ़न्ती के हाल अइसन होखल जात बा कि ईरान के लोग आपने गोद लीहल बेटी से बाकायदा निकाह कर सकेला आ अमेरिका मेंं मरद मरद से भा मेहरारू मेहरारू से बिआह कर सकेलें. अमेरिका में समलैंगिक बिआह के कानूनी मान्यता दे दिहले बिया ओहिजा के सुप्रीम कोर्ट. दुनिया में ई काम करे वाला अमेरिका पहिला देश ना ह. ओकरा से पहिले 20 गो देश में अइसन कानून पहिलहीं से बनल बा.\nट्यूनिशिया के शहर सूज़, कुवैत के एगो मस्जिद, आ फ्रांस में लियोन के नियरा के एगो गैस फ़ैक्ट्री पर ई इस्लामी हमला भइल बा.\nबेल्जियम के एंटवर्प में हॉकी वर्ल्‍ड लीग सेमीफाइनल्‍स के पूल ए में भारत आ पाकिस्तान के मैच दू दू गोल के बरोबरी पर छूटल बा.\nश्रीलंका के राष्ट्रपति सिरीसेन मैत्रिपाल काल्हु शुक का दिने ओहिजा के संसद भंग करे वाली अधिसूचना पर हस्ताक्षर क दिहले बाड़न आ अब अप्रैल 2016 तक के कार्यकाल वाली संसद के चुनाव आठ महीना पहिलही करा लीहल जाई.\nTags: News in Bhojpuri, इस्लामी आतंकी, टटकाखबर डाॅटकाॅम, बिहार विधानसभा चुनाव, भोजपुरी में खबर., रेलवे टिकट


पहिर ल त शान बढ़ी आ चल गइल त मान घटी – Anjoria\nजुलाई 7, 2011 भोजपुरी, लस्टम पस्टम\nरामचेला पूछले बाबा लस्टमानंद से कि ई जूता बड़ा अजीब चीज ह. बाबा कहले, हँ एकर लमहर इतिहास बा, अब देखऽ ना कुछ साल पहिले बगदाद में एगो पत्रकार महोदय जार्ज बुश पर जूता तान दिहले. बुश भअई ओह घरी अमरीका के राष्ट्रपति रहले. अब ओकरा बाद त नेता लोगन पर जूता ताने के आ जूतिआवे के बाढ़ आ गइल. पाकिस्तान के अबसे पहिले के राष्ट्रपति मुशर्रफम अबहीं जे बाड़े जरदारी भाई, चीन के बेन जिआओ, ई सब लोग के जूतियावे के कोशिश हो चुकल बा. अपनो देश में इहे होत बा.\nकुछ दिन पहिले जरनैल भाई, उहो त एगो पत्रकारे रहले, प्रणव दादा पर जूता बिग दिहले आ कुछ दिन पहिले कांग्रेस के जनार्दन द्विवेदी त सफा जूता खात खात बांच गइले.\nवइसे ई जान जा बाबू रामचेला कि ई जूता बड़ा काम के चीज ह. बाबा अतना कहि के सुर्ती थूक दिहले. आगे कहले, हँ त जान जा रामचेला कि एह जूता के महातम पुरनका जमाना से चलल आवत बा. जूते के एगो भाई रहले खड़ाऊँ. ओकरा के भगवान राम पहिरले आ भाई भरत ऊ खड़ाऊँ गद्दी पर राखि के १४ बरीस ले शासन चलवले. अब के जमानो में ओकर बड़ा मोल बा. अंग्रेज जमाना में हमनी भारत के लोग के फौज में भरती करवावे खातिर राष्ट्रकवि दिनकर लिखले,\nभर्ती हो जा रे रंगरूट\nइहां मिलेगी टूटही पनहिया\nवहाँ मिलेगा बूट\nभर्ती हो जा रे रंगरूट.\nएकरा बादो बाति नइखे ओराइल. आजुओ का जमाना में जयललिता का घरे एक हाली छापा पड़ल रहे त कई सौ जोड़ी चप्पल धराइल रहे. आजु जे जूता शानदार होखो त लोग बूझेला कि निकहां बड़का आदमी ह. आ तनी फाटल चाहे मुँह बवले होखो जूता त ठाढ़े इज्जत चलि जाला. रिसर्च से पता चलल बा कि सबसे पहिले हिममानव जूता पहिनत रहे. मिश्र का मंदिरन में तीन हजार साल पहिले के चित्र में जूता पहिरले देखावल गइल बा. ओह समय जूता पहिने के हक खाली राजा आ रईस लोग के रहे. एगो मामूली आदमी के लइका कवनो रईस के बिगल जूत पहिर लिहलसि त ओकर गोड़ काट लिहल गइल.\nजहाँ ले जूता के फैशन के सवाल बा त सबसे पहिले हाई हील के चप्पल कहऽ चाहे सैंडिल कहऽ साल १५०० में फ्रांस के चित्रकार लियोनार्दो दा विंची शुरू कइले. आ कहल जाला कि उनुका सैंडिल के मारो सहे के पड़ल रहे. जूता हर जमाना में कमाल कइले बा. कई गो हीरो हीरोइन के पहचान उनका जूते से होला. फिल्म का परदा पर जूता पहिले लउकेला, आ हीरो चाहे विलेन के चेहरा बाद में. जूता इज्त दियावे आ बेइज्जत करावे, दुनु के साधन हऽ. एही से बबुआ रामचेला, जूता से हरदन हुशियार रहीहऽ.


नृत्य निर्देशन से निर्देशक बन गइले पप्पू खन्ना – Anjoria\nबालीवुड सिनेमा के अनगिनत फिल्मन के नृत्य निर्देशन कर चुकल पप्पू खन्ना अब निर्देशक के पारी खेले जा रहल बाड़न. भोजपुरी सिनेमा के सबले बड़हन निर्माता अभय सिन्हा के बनावल भोजपुरी फिल्म ” तू जान हऊ हमार” के निर्देशन से पप्पू खन्ना अपना निर्देशक बने के शुरुआत करे जा रहल बाड़न. एह फिल्म के मुख्य भूमिका में भोजपुरिया महानायक कुणाल सिहं, सुपर स्टार पवन सिंह, मोनालिसा, अवधेश मिश्रा, सीमा सिंह, आनन्द मोहन, उपासना सिंह वगैरह बाड़े. फिल्म में संभावना सेठ के एगो फड़कदार आयटमो डांस बा जवन दर्शकन के झूमे पर मजबूर कर दी. फिल्म एही २५ फरवरी के रिलीज होखे जा रहल बा.


अखिलेश के उल्टा घूम गइला से विधायक दुखी | Anjoria's Weblog\nउत्तर प्रदेश के मुख्यमंत्री अखिलेश यादव अपना राज्य के विधायकन के एमएलए फंड से गाड़ी कीने के औडर दे देहलें त उनका ई औडर से विधायक लोग बड़ा खुस भइल लेकिन बाद में अनासे कहि दिहले कि औडर कैंसिल. अब ऊ लोग के आसा पर पानी पड़ गइल. अब मीडिया चाहे जनता के सामने विधायक लोग चाहे जवन कहो लेकिन सांच त ई ह कि सरकार के ई फैसला से ऊ लोग गदगद रहे. लेकिन फैसला लेहला के चौबीस घंटा क भीतरे ओकरा के पलट दिहल गइल. ई फैसला पलट से विधायक लोग के स्थिति बहुते विचित्र हो गइल. ऊ लोग फैसला रद्द कइला के विरोध में कुछ बोल ना सके काहे कि जनता लागि थूके. लेकिन एह से विधायक लोग के चमचा लोग आ परिवार के लोग आ मेहरारू लोग बड़ा खिसियाइल बा.\nयूपी में भला अइसन कवन विधायक होई जेकरा लगे गाड़ी ना होखो. बिना गाड़ी वाला लोग के राजनीति में के पूछेला? अइसन लोग के कवनो पार्टी टिकटो ना दी. जब ई चर्चा उड़ल कि विधायक फंड से गाड़ी कीने के अनुमति मिले वाला बा त कई गो विधायक लोग अपना प्रेमिका के 20 लाख के गाड़ी देवे के वादा क दिहल लोग. कुछ लोग त अपना खास चमचन पर मेहरबानी करे के मन बना लिहल त कुछ लोग अपना सार सारिन के देवे के सोचे लागल. हालांकि कुछ ईमानदार बुजुर्ग विधायक ई सोचे लागल कि चल इहे बेटी के दहेज दिया जाई. लेकिन मामला खाली गाड़ी ले नइखे. मुख्यमंत्री त खाली गाड़ी के मांग मंजूर कइलें. कुछ समय से उनका लगे अर्जी दिहल जात रहे कि एम एल ए फंड से अपना देहिओ पर खर्चा करे के मंजूरी मिलो.\nकुछ विधायक लोग त मांग कइले रहल कि एम एल ए फंड से जनता खातिर सार्वजनिक रूप में नाच गाना करवावे के मंजूरी मिलो काहे कि जनता के प्रतिनिधि होला क चलते जनता के मनोरंजनो करवावल उनकर कर्त्तव्य ह आ एकर पइसा एम एल ए फंड से भुगतान कइल जाउ. हर हफ्ता कम से कम दू गो नाच चाहे पचास लोग के सिनेमा देखावे के छूट मिले. कुछ विधायक त एही फंड से विदेश जाए के मंजूरी चाहत रहे लोग. ऊ लोग के मांग रहे कि फारेन टूर जनता के हित में होई, ऊ लोग विदेशी तरक्की आ आचरण के अध्ययन कर अपना क्षेत्र में उपयोग करी लोग. एह से जनता के विकास होई. लेकिन सब पर पानी पड़ गइल.


खबर भोजपुरी में (मंगल, 16 दिसंबर 2014) – टटका खबर\nटटका खबर, सोमार, चईत अँजोरिया सप्तमी, 2078 वि.\nटटका खबर, अतवार, चईत अँजोरिया षष्ठी, 2078 विक्रमी\nट्वीटर के परीक्षण सफल रहल\nटटका खबर, शनीचर, चईत अँजोरिया पंचमी, 2078 विक्रमी\nटटका खबर, शुक, चईत अँजोरिया चतुर्थी, 2078 विक्रमी\nCategories Select Category TatkaKhabar (1,917) अपराध (588) उत्तर प्रदेश (1,706) खुला मंच (7) खेल (297) चुनाव (298) टटका खबर (167) देश-दुनिया (1,364) बिहार (1,610) भोजपुरी पट्टी (479) मनोरंजन (210) राजनीति (875) रोजी-रोजगार (108) विधानसभा (87) व्यापार (286) शिक्षा (214)\nकटनी ना होई ए बलम – रिलीज के साथ ही वायरल हो गया गाना\nखेसारीलाल यादव के साथ म्‍यूजिक वीडियो में नजर आयेंगी जोया खान\nखबर भोजपुरी में (मंगल, 16 दिसंबर 2014)\n(सोमार, 15 दिसंबर के खबर)\nपटना में एगो समारोह में होमगार्डन के संबोधित करत बिहार के मुख्यमंत्री जीतन राम माँझी.\nऑस्ट्रेलिया में सिडनी शहर के एगो कैफे में घेराइल बन्हक लोग के कमांडो कार्रवाई क क छोड़ा लिहल गइल. एह कार्रवाई में दू आदमी के मौत हो गइल आ पाँज लोग घवाहिल गो गइल. बन्हक बना के राखल लोगन में हिन्दुस्तानो के दू आदमी रहुवे जे सही सलामत छूट गइले. कमांडो एक्शन में बन्हक बना के राखे वाला बंदूकधारी हारून मोनिस के मार गिरावल गइल. मराइल लोगन में कैफे के प्रबंधक आ एगो वकील शामिल बाड़े.\nवस्तु आ सेवा कर, जीएसटी, का बारे में केन्द्र आ राज्य सरकारन का बीच सहमति बनत लउकत बा. अब एह बारे में विधेयक संसद के चालू सत्र में राखल जा सकेला. एह विधेयक से पेट्रोलियम उत्पादन के बाहर राखल जाई, राज्यन के क्षतिपूर्ति देबे खातिर निधि के संवैधानिक व्यवस्था कइल जाई आ प्रवेश कर के एह जीएसटी में शामिल क लिहल जाई.\nउत्तर प्रदेश सरकार कहले बिया कि राज्य में जबरिया भा बहला फुसला ललचा के कवनो धर्मान्तरण ना होखे दिहल जाई. जिला मजिस्ट्रेट आ पुलिस अधीक्षक के ओह लोग का अधिकार क्षेत्र में होखे वाला अइसन कवनो घटना ला जिम्मेदार मानल जाई.\nसोमार के अधरतिया से पेट्रोल आ डीजल के दाम में दू दू रुपिया हर लीटर पर कमी क दिहल गइल बा. मोदी सरकार बनला का बाद से पेट्रोल के दाम में लगातार अठवाँ बेर कमी कइल गइल बा.\nधर्म परिवर्तन का मुद्दा पर विपक्ष सोमार का दिने राज्यसभा ना चले दिहलस. एह पर संसदीय मामला के राज्‍य मंत्री मुख्‍तार अब्‍बास नकवी कहले कि सरकार चरचा करावे ला तइयार बिया बाकिर विपक्ष चरचा से बेसी पीएम के घेरे के फेर में बावे. सदन के नेता अरुण जेटली पूछलन कि कवना पर रोक लगावल जाय, धर्मान्‍तरण पर आ कि जबरिया धर्मान्‍तरण पर. एक बेर विपक्ष आपन राय बना लेव त सरकार फैसला कर सकी. बाकिर असल में विपक्ष के नीयत में हिन्दूवन के धर्मान्तरण चलावत रहे के मनसा बा बाकिर हिन्दू धर्म में केहू के वापसी पर रोक लगावे के चाह. देश में हर साल बहुते हिन्दूवन के ईसाई भा मुसलमान बनावल जात रहेला जवना पर कवनो राजनीतिक गोल बवाल ना करे.\nथोक मूल्‍य सूचकांक पर आधारित महँगाई के सालाना दर घट के नवम्‍बर में शून्‍य पर आ गइल बा. खाए पीए के सामानो के दाम में महँगाई के दर घट के शून्‍य दशमलव छह तीन हो गइल बा जवन पिछला तीन साल में सबले कम बा. दोसरा तरफ बेहिसाब सोना आयात का चलते भारत के व्यापार घाटा नवंबर में बढ़के 16 अरब 86 करोड़ डालर हो गइल बा.\nशेयर बाजार में गिरावट के दौर लगातार जारी बा आ अगिलो महीना ले एह गिरावट के चलत रहे के अनेसा जतावल जात बा. डालर के तुलना में रुपयो कमजोर होखल जात बा आ एक डालर के दाम करीब 63 रुपिया हो गइल बा.\nविश्‍वनाथन आनंद पहिला बेर लंदन क्‍लासिक शतरंज टूर्नामेंट के खिताब जीत लिहलन जब सोमार का दिने पांचवा आ आखिरी मुकाबला में इंग्‍लैंड के माइकल एडम्‍स के हरा दिहले.\nकेन्द्र सरकार साफ कइले बिया कि रसोई गैस सिलिण्डर पर मिले वाला सबसिडी ला आधारे कार्ड होखल जरूरी नइखे. आधार कार्ड नाहियो रहल पर गैस गाहक के बैंक खाता में सबसिडी भेज दिहल जाई.\nयूपी पुलिस के स्पेशल टास्क फोर्स पुलिस बहाली के लिखित परीक्षा में दोसरा का बदले इम्तिहान देबे आइल सात जने के गिरफ्तार क लिहलसि. ई गिरफ्तारी राजस्थान पुलिस के सहयोग से गौतमबुद्धनगर, बरेली आ झांसी से कइल गइल बा.\nजौनपुर जिला के कोतवाली थाना इलाका के सिपाह मोहल्ला में बिजली के हाई टेंशन तार टूटके एगो बस आ ट्रक पर गिर पड़ल जवना से ट्रक के मरम्मत करत मिस्त्री आ बस में बइठल एक आदमी के जान चल गइल. बिजली विभाग का तरफ से दुनू के परिवार ला एक एक लाख रुपिया के मुआवजा दिहल जाई. पारिवारिक लाभ योजना के तीस-तीस हजार रूपयो अलग से मिली.\nरेल मंत्री रहल ललित नारायण मिश्रा के हत्या का मामला में दिल्ली के एगो अदालत अगिला अठारह दिसंबर के सजा सुनाई. पहिले ई सजा आजु सोमार का दिने सुनावे के कहल गइल रहुवे.\nकान ना देख कउवा कान ले गइल सुन के धावे वाला कहावत के साकार करत देश के कुछ मीडिया वाले बात बढ़ा दिहले कि 25 दिसंबर का दिने स्कूलन में छुट्टी ना दिहल जाई. जबकि केन्द्र सरकार एह बात के पूरा तरह से निराधार आ गलत बतवले बिया. असल में नवोदय विद्यालयन के ओह दिन कुछ आनलाइन कार्यक्रम करावे के कहल गइल बा. नवोदय विद्यालयन में सगरी विद्यार्थी छात्रावासे में रहेले आ छुट्टी का दिने ओहिजा तरह तरह के कार्यक्रम होखत रहेला. 25 दिसंबर का दिने देश के प्रधामंत्री रहल अटल बिहारी बाजपेयी के आ महामना मदनमोहन मालवीय के जयंती का मौका पर सरकार सुशासन दिवस का तरह मनावे के एलान कइले बिया. ओही तारीख के ईसाई समुदाय ईसा मसीह के जयंती मनावेला.\nबिहार सरकार अपना सगरी शिक्षकन आ कर्मचारियन समेत मुख्यालय जिला आ प्रखंड स्तर के शिक्षा विभाग से जुड़ल अधिकारियन आ कर्मचारियन के छुट्टी रद्द क दिहले. 22 दिसम्बर से5जनवरी ले ई लोग स्कूलन में पोशाक, साईकिल, छात्रवृत्ति आ प्रोत्साहन राशि बाँटे के काम करी. बाकिर एकरा बारे में कवनो मीडिया कुछ ना कही काहें कि एकरा के हिन्दूत्व से ना जोड़ल जा सके. देश के अदिकतर मीडिया आ राजनीतिक गोल हिन्दूत्व के विरोध करेले.\nपटना के नगर आयुक्त कुलदीप नारायण के निलंबन के फैसला पर पटना हाईकोर्ट रोक लगा दिहले बिया. राज्य सरकार से पूछल गइल बा कि बिना अदालत के सहमति लिहले एह तरह के फैसला कइसे लिहल गइल.


खलनायकी के बादशाहत संजय पांडे का नाँवे – Anjoria\nभोजपुरी सिनेमा के नंबर वन खलनायक संजय पांडे के बादशाहत एहु साल जारी बा. पिछला साल संजय पांडे के कुल् पन्द्रह गो फिलिम रिलीज भइल रहे आ सगरी में संजय पांडे के अभिनय सराहल गइल.\nएह फिलिमन में रखवाला, बीबी नंबर वन, सपूत, रानी चलल ससुराल, जीना तेरी गली में, प्रेम दिवानी, दिलेर, कसम वर्दी की, बेनाम बादशाह, कोठा, रिहाई, रंग दे प्यार के रंग में, दिलदार सावरिया, रिक्शावाला आईलव यू, आ देश परदेश का अलावे तीन गो अउरी फिलिम शामिल रहली सँ.\nएहु साल संजय पांडे के कईएक फिलिम सफलता के डंका बजा चुकल बाड़ी सँ जवना में देवरा भईल दिवाना, राजा जी आईलव यू, घुस के मारब, कच्चे धागे वगैरह खास बाड़ी सँ. रिलीज होखे वाली फिलिमन में निरहुआ हिन्दुस्तानी, दीवानगी हद से, जाने मन, आ दिल भईल दिवाना तोहरे प्यार में खास बाड़ी सँ.\nअपना सफलता के श्रेय निर्माता, निर्देशक आ दर्शकन के देत संजय पांडे के कहना बा कि इहे लोग अपना भरोसा आ प्यार से उनका के सफलता के शिखर प बइठवले बा.\nPrevious Post: पूनम दूबे के प्यार हो गइल\nNext Post: बरम बाबा (संस्मरण)


भोजपुरी विशेष: का हसनपुर में तेजपरताप के जीत के गरांटी बा? : Hindi News\nहसनपुर चीनी मिल असटेट बैंक के बहरी बहुत भीड़ रहे. सकलदेव जादो के सुभाष चौउक जाये के हड़बड़ी रहे. लेकिन रोड पs अतना आवाजाही रहे कि उनका सैकिल में बरेक मारे के परल. धाका लागत -लागत बांचल. सकलदेव सैकिल से उतरले मोनासिब समझले. रास्ता में एगो अदिमी से पुछले, बैंक के बहरी अतना भीड़ कहे बा, का कुछुओ भइल का बा ? उ अदिमी सकलदेव के एक नजर देखलस अ हंस के कहलस, कवना लोक में रहे लs, ई नइखs जानत कि आज तेजपरताप बैंक में खाता कोलवावे खातिर आइल बाड़े ? चुनाव लड़े खातिर तेजपरताप के बैंक खाता के जरूरत पड़ी. उ बैंक में बइठल बाड़े एह से एतना भीड़ बा. सकलदेव के इयाद आगइल कि अरे हां, काल्ह तs लालू जी के बेटा के नौमनेसन बा. उ सुभाष चौउक पs पहुंचले तs देखले कि माधो राय के दोकान पs मधेसर बइठल रहन. सकलदेव के लइका पटना में इंजीनियर रहन. उ मधेसर के हाथे पइसा भेजले रहन. जब सकलदेव के पेइसा भेंटा गइल तs उनका सबूर हो गइल. माधो राय कहले, का सकलदेव रास्ता में तेजपरताप के देखलs कि ना ? तेजपरताप के अइला से हसनपुर में चहल-पहल बढ़ गइल बा. लालू जी के नाम के असर तs बड़ले नू बा.\nकहीं तेज परताप के लेनी के देनी ना पर जाय\nमाधो राय के सवाल पs सकलदेव कहले, ना भेंट तs ना भइल लेकिन सुननी कि तेजपरताप बैंक में बइठल बाड़े. ई सुन के मधेसर कहले, आच्छा ई बताईं कि तेजपरताप एतना दूर से अलेकसन लड़े हसनपुर काहे अइले ? का महुआ में कवनो कसर रहे का? उनका तsहसनपुर के चौहद्दियो ना मालूम होई, फेर भोट कइसे मंगिहें? माधो राय कहले, तेजपरताप कवनो अपना दम पर लड़े आइल बाड़े, उनका तs लालूए जी के नाम के सहारा बा. हसनपुर जादो (यादव) के जठ हs, इहे जान के तेजपरताप एहिजा…. सकलदेव बिचही माधो राय के बात के काट के कहले, एकर का मतलब बा कि जे जादो होई उ राजदे के भोट दिही ? जदयू के राज कुमारो राय तs जादवे हवें, उहो तs अपना जाते के भोट से जीतल बाड़े. राजकुमार राय दू बेर से इहां जीत रहल बाड़े. 2010 में तs राज कुमार राजद के सुनील पुसपम के हरा के बिधायक बनल रहन. जदयू के जादो, राजद के जादो के हरा देले रहे. ऐह से इ ना कल जा सकेला कि जे जादो होई उ तेजपरताप के भोट देबे करी. 2020 में जादो से जादो के भिडंत बा. तेजपरताप के कहीं लेनी के देनी ना पर जाय.हसनपुर के लड़ाई जादो बनाम जादो\nसकलदेव हसनपुर के राजनीत के नसे- नस जानत रहन. उ कहले, ई सही बा कि 1967 से आज ले जे भी हसनपुर से जीतल, उ जादवे जीतल. लेकिन अइसन नइखे कि इहवां भोट खाली जाते के नाम पs परेला, कंडिडेट अउर पाटी के भी अहमियत बा. गजेनदर परसाद हिमांशु इहवां के बहुत बड समाजवादी नेता रहन. उ 1967 में संसोपा के टिकट पs इहवां से पहिला बेर जीतल रहन. ओहघरी उनकर उमिर 26 साल रहे. उ हसनपुर से7बेर बिधायक बनले. उ एह सा ना जिततs रहन कि जादो रहन, उनकर छबि ईमानदार समाजवादी के रहे. बहुत अदिमी तs उनकर जातो ना जानत रहन, काहे से कि उ आपन टाइटिल हिमांशु लिखत रहन. उ चार पाटी से बिधायक भइले ,संसोपा, जनता पाटी, जनता दल अउर जदयू . सकलदेल तनी दम धइले, फेन कहले, गजेनगर हिमांशु बड़का नेता रहन लेकिन एक बेर जनता उनको खिलाफ हो गइल. 1980 में हिमांशु कांगरेस के रजिनदर जादो से हार गइले. कांगरेस के जादो समाजवादी जादो के हरा देलस. दू बेर राजद के सुनील पुसपम के जीत मिलल. उ फरवरी 2005 अउर अकटूबर 2005 के दूनो चुनाव में बाजी मरले रहन. एकरा बाद राजद के जादो के इहां से खूंटा कबर गइल. 2010 से हसनपुर सीट जदयू के राज कुमार राय के कबजा में बा. तेजपरतार अगर जादो हवें तs राज कुमारो जादवे हवें, अब कइसे फरियाई ? हसनपुर में का तेजपरताप के जीत के गरांटी बा?\nभोजपुरी में जयंती पर विशेष – नेता लोगन के एक पूरी पीढ़ी के असली गुरु – जेपी यानी जय प्रकाश नारायण\nतेजपरताप के मोसकिल\nमाधो राय आपन विचार कहले, तेजपरताप के बाहरी होखे से कुछ दिकत हो सकेला. राजकुमार राय लोकल हवें, उ तेजपरताप के बाहरी के मुद्दा उठा सकेले. हसनपुर में इ बात के चरचा पूरजोर बा कि तेजपरताप, ऐशवरया के डरे महुआ से हट के इहहां आइल बड़े. अगर खुदा ना खास्ते उनकर ससुर चनरिका राय इहवां परचार खातिर आ अइले तs तेजपरताप के मोसकिल हो जाई. ऐसवरया भले चुनाव नइखी लड़त लेकिन लालू परिवार से उनकर अनराजी जगजाहिर बा. तेजपरताप अपना हाफिडेबिट में लिखले बाड़े कि उनका पs घरेलू हिंसा के केस दरज बा. अगर कवनो आरोप लागी तs झुठलाइयो ना सकस. ऐसवरया अक्टूबर 2019 में घरेलू हिंसा के केस कइले रही. अइसे अबहीं तक ऐसवरया कवनो राजनीतिक बेयान देले नइखी. अब चनरिका राय आगा कवन कदम उठाइहें, केहू नइखे जानत . तेजपरपताप हसनपुर आइल तs बाड़े लेकिन इ कवनो जरूरी नइखे कि उ जितिए जास.